Satu persatu wad Covid-19 ditutup
Oleh SITI AMINAH MOHD YUSOF

1 September 2021, 9:55 pm
PETALING JAYA – Seorang doktor di sebuah hospital berkongsi jumlah pesakit yang dirujuk untuk kemasukan ke wad Unit Rawatan Rapi (ICU) sudah tidak seramai seperti sebelum ini dan pihaknya tidak perlu lagi memilih siapa yang perlu didahulukan untuk diberi rawatan.
Pakar bius dikenali sebagai Dr. Hana Hadzrami menerusi laman Facebook miliknya berkata, wad yang dikhaskan untuk pesakit Covid-19 telah mula ditutup satu persatu dengan pesakit bukan Covid-19 yang selama ini menumpang di wad sementara telah kembali ke wad asal.
“Jumlah pesakit yang dirujuk untuk kemasukan ICU masih ada, namun tidak seramai sebelumnya. Kami sudah tidak perlu pilih. Boleh terima semua. Ia amat melegakan.
“Namun menyedihkan apabila tetap ada sebilangan kecil warga emas dan golongan berkomorbid yang keciciran vaksin fasa kedua.
“Semuanya terdiri daripada mereka yang dahulunya ragu-ragu untuk menerima vaksin dan mahu melihat kesan kepada orang lain dulu. Sesal kemudian yang tiada guna,” tulisnya hari ini.
Begitupun, sejumlah enam wad ICU Covid-19 di hospital tempatnya bertugas masih berfungsi penuh dan belum ada yang boleh ditutup dengan sebahagiannya telah diubah menjadi ‘off-tag’ Covid-19 iaitu ICU untuk pesakit Covid yang telah melepasi tempoh infektiviti 21 hari namun masih berada dalam keadaan kritikal.

Beliau berkata, pesakit Covid Kategori 5 tidak boleh sembuh dalam tempoh singkat serta ada yang sudah melebihi sebulan tetapi masih perlu bergantung kepada mesin pernafasan dengan hampir semua yang belum sembuh terdiri daripada mereka yang belum divaksinkan.
“Sekarang jika kami terima pesakit yang divaksinkan ke ICU (lengkap atau tak lengkap) untuk Kategori 4 dan ke atas, terasa sedikit lega. Kerana mereka memberi respons yang sangat cepat kepada rawatan.
“Majoriti hanya perlu sokongan oksigen paling tinggi melalui HFNC (alat bantuan pernafasan kanula hidung aliran tinggi) dan itu pun hanya sementara. Cepat boleh kami discaj. Tinggi harapan agar sekelumit cahaya ini dapat bersinar cerah,” ujarnya.
Beliau turut mengingatkan warga Lembah Klang supaya terus menjaga prosedur operasi standard (SOP) dan melengkapkan imunisasi masing-masing.
“Usah padamkan cahaya yang baru mula berputik. Kita hanya selamat apabila semua selamat,” katanya.- K! ONLINE


Trend kemasukan pesakit di empat negeri menurun
Oleh SITI A'ISYAH SUKAIMI

1 September 2021, 9:32 pm
PUTRAJAYA – Trend kemasukan pesakit dalam hospital di negeri-negeri dengan liputan penerima dos lengkap melebihi 50 peratus seperti Lembah Klang, Negeri Sembilan, Labuan dan Sarawak menunjukkan penurunan sekali gus membuktikan keberkesanan pemberian vaksin Covid-19.
Menteri Kesihatan, Khairy Jamaluddin Abu Bakar berkata, berdasarkan trend penurunan kemasukan pesakit Covid-19 di Hospital Sungai Buloh, sebanyak 53 peratus penurunan dapat dilihat berbanding pada awal Ogos.
“Bagi Hospital Tengku Ampuan Rahimah, Klang terdapat penurunan sebanyak 44 peratus bermula awal Ogos selepas sebulan aktiviti vaksinasi dipertingkatkan di Lembah Klang.
“Sehubungan itu, saya ingin menjelaskan dan menegaskan bahawa vaksin Covid-19 digunakan dalam Program Imunisasi Covid-19 Kebangsaan (PICK) adalah berkesan terutamanya dalam mengurangkan risiko komplikasi jangkitan yang teruk,” katanya pada sidang akhbar di sini hari ini.


KKM pandang serius kes BID
Oleh NOR IDAYU BOSRO

1 September 2021, 8:40 pm
PUTRAJAYA – Kementerian Kesihatan (KKM) mengambil serius kes kematian Covid-19 yang dilaporkan sebagai brought-in-dead (BID) atau mati luar hospital berikutan keadaan mangsa yang didapati merosot dalam tempoh sangat singkat.
Menterinya, Khairy Jamaluddin Abu Bakar berkata, sebahagian pesakit itu pada awalnya berada dalam kategori 1 (tiada gejala) dan 2 (bergejala ringan) sebelum merosot ke kategori 5 (kritikal dan memerlukan bantuan pernafasan) dalam tempoh 24 jam.
Justeru beliau berkata, KKM ingin mengumumkan bahawa kawalan kendiri dalam kalangan pesakit yang kuarantin di rumah perlu dilaksanakan selain menjalani pemeriksaan segera jika mengalami kemerosoton gejala dan berdepan tanda amaran.
“Tanda amaran ini serti demam berpanjangan, kesukaran bernafas, sakit dada, tiada selera makan dan minum, kelesuan bertambah teruk dan perubahan pada status mental seperti kurang tahap sedar dan kekeliruan.
“Selain itu ialah batuk, muntah dan cirit yang semakin teruk, kurang kencing, bibir atau jari kebiruan serta ketepuan oksigen kurang 95 peratus,” katanya dalam sidang akhbar di sini hari ini.
Khairy Jamaluddin berkata, mereka yang mengalami gejala-gejala itu dinasihatkan agar menghubungi CAC dengan kadar segera atau talian 999 untuk kecemasan.

Katanya, mereka juga perlu mengamalkan pemantauan kendiri di rumah melalui Home Assessment Tool (HAT) sebelum mendapat arahan selanjutnya oleh Pejabat Kesihatan Daerah dan Covid-19 Assessment Centre (CAC).
“Ahli keluarga atau rakan serumah perlu prihatin dan peka terhadap keadaan dan kesihatan pesakit sepanjang pemantauan kuarantin di rumah.
“Manfaatkan teknologi komunikasi bagi memantau kesihatan kaum keluarga atau rakan yang sedang menjalani tempoh kuarantin di rumah,” katanya.
Tambahnya, KKM juga akan menegluarkan data kes BID dari segi kewarganegaraan, kumpulan umur, komorbiditi dan status vaksinasi dari semasa ke semasa. – K! ONLINE


PPV sesak kehadiran penjaja mahu dapatkan vaksin Covid-19
Oleh MOHD SYALMIZI HAMID

1 September 2021, 8:54 pm
SEBERANG PERAI – Tindakan orang ramai menyerbu Pusat Pemberian Vaksin (PPV) Dewan Dato’ Haji Ahmad Badawi di Butterworth di sini menyebabkan berlaku pelanggaran prosedur operasi standard (SOP) Fasa 2 Pelan Pemulihan Negara (PPN) hari ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pihaknya mengesan kehadiran di luar jangkaan orang ramai bagi Program Mobilisasi Vaksin Komuniti (MOVAK) kepada penjaja kira-kira pukul 8 pagi.
“Tindakan awal telah diambil dengan mengarahkan anggota Balai Polis Butterworth dengan bantuan pihak Majlis Bandaraya Seberang Perai (MBSP) untuk mengawal orang ramai beratur mengikut penjarakan fizikal.
“Program ini yang bermula Isnin lalu akan berlangsung hingga esok dan penjaja yang terlibat dinasihati membuat perancangan bagi mengelak kesesakan (berulang),” katanya kepada pemberita hari ini.
Terdahulu tular di media sosial beberapa gambar memaparkan kehadiran luar biasa orang ramai yang mahu mendapatkan vaksin Covid-19 di dewan tersebut. – K! ONLINE


Saksi kemalangan maut diminta tampil bantu siasatan
Oleh EDDY AQMAL MOHAMED HAMIDI

1 September 2021, 9:24 pm
HULU SELANGOR – Saksi kejadian kemalangan maut melibatkan sebuah kenderaan utiliti sukan (SUV) dan sebuah treler di Kilometer 407 Lebuh Raya Utara-Selatan arah utara di sini semalam diminta untuk tampil bagi membantu siasatan.
Ketua Polis Daerah Hulu Selangor, Superintendan Arsad Kamaruddin berkata, kejadian berlaku kira-kira pukul 5 petang sewaktu mangsa yang memandu kereta jenis Ssangyong sedang dalam perjalanan menuju ke arah Perak dari Kuala Lumpur.
“Ketika melalui kawasan kejadian, kereta dipandu lelaki warga tempatan berusia 52 tahun itu dipercayai telah terbabas sendiri dan melanggar penghadang besi di kiri lebuh raya lalu berpusing.
“Kereta mangsa kemudiannya telah dilanggar oleh sebuah treler yang tidak sempat mengelak di lorong tengah lebuh raya,” katanya menerusi satu kenyataan di sini hari ini.
Menurut Arsad, susulan kejadian itu, pemandu kereta berkenaan tersepit dan terbakar di dalam kenderaan serta disahkan maut di tempat kejadian.
“Mayat telah dibawa ke Hospital Kuala Kubu Bharu untuk dibedah siasat dan pengecaman juga telah dibuat oleh pihak keluarga mangsa.

“Pihak polis menyeru orang ramai yang mempunyai apa-apa maklumat mengenai kemalangan ini untuk menyalurkannya agar tindakan selanjutnya dapat diambil,” ujar beliau.
Kes disiasat di bawah Seksyen 41(1) Akta Pengangkutan Jalan 1987 iaitu memandu dengan tidak cermat dan tidak bertimbang rasa.
Terdahulu, Kosmo! Online semalam melaporkan tentang kemalangan maut yang mengakibatkan seorang lelaki rentung apabila dia tersepit di dalam keretanya yang terbakar – K! ONLINE


Liek Hou mula langkah kanan di Tokyo
Oleh MUHAMMAD HELMEE RAMLI

1 September 2021, 8:46 pm
JAGUH badminton para negara, Cheah Liek Hou tidak berdepan masalah untuk menjinakkan pemain Mesir, Ahmed Eldakrory pada perlawanan pertama Kumpulan B acara perseorangan lelaki SU5 pada Sukan Paralimpik Tokyo 2020 sebentar tadi.
Pada perlawanan yang berlangsung di Stadium Nasional Yoyogi sebentar tadi, Liek Hou yang juga pilihan kedua mencatat kemenangan mudah 21-3, 21-2 dalam tempoh 16 minit.
Dia yang juga juara dunia enam kali nyata berada dalam kelas tersendiri serta bukan tandingan sebenar Eldakrory apabila hanya memerlukan masa tujuh minit untuk menamatkan set pertama.
Memasuki set kedua, aksi Liek Hou nyata tidak boleh dibendung lagi apabila terus mengganas sebelum memastikan kemenangan 21-2 dalam aksi di bawah 10 minit.
Kemenangan tersebut nyata meletakkan pemain berusia 33 tahun itu dalam keadaan selesa untuk melangkah ke separuh akhir biarpun perlu berdepan cabaran lebih sengit daripada pemain tuan rumah, Taiyo Imai serta wakil Taiwan, Fang Jen-yu selepas ini. – K! ONLINE


Taliban asingkan pelajar lelaki, wanita di universiti
Oleh KOSMO!

1 September 2021, 9:30 pm
KABUL – Kaum wanita di Afghanistan akan dibenarkan menyambung pelajaran di universiti tempatan, namun tidak dibenarkan berada dalam kelas yang bercampur dengan lelaki, lapor akhbar New York Post, semalam.
Keputusan itu merupakan antara pembaharuan dalam era pemerintahan baharu Taliban berbanding zaman 90-an dahulu yang menyaksikan pengharaman ke atas wanita dan kanak-kanak perempuan untuk pergi ke sekolah.
“Penduduk Afghanistan akan meneruskan pengajian di peringkat lebih tinggi mengikut syariat Islam yang selamat dan tanpa bercampur antara pelajar lelaki serta perempuan.
“Taliban juga akan mewujudkan kurikulum Islam yang bersesuaian dengan nilai-nilai Islam, nasional dan sejarah kita namun dalam masa sama dapat bersaing dengan negara-negara lain,” kata Pemangku Menteri Pendidikan Taliban, Abdul Baqqi Haqqani.
Sebaik sahaja menguasai Afghanistan awal bulan ini, Taliban berjanji untuk menghormati hak saksama wanita dalam sektor pendidikan dan kerjaya, namun mengikut syariat Islam.
Jurucakap Taliban, Zabihullah Mujahid pada minggu lalu menggesa kaum wanita kembali ke sekolah dan bekerja seperti biasa tanpa sebarang halangan daripada pihaknya.

Namun, apa yang disebut sebagai penjenamaan semula Taliban, menimbulkan persoalan tentang pelaksanaannya termasuk permintaan beberapa aktivis hak wanita yang menolak untuk memakai burqa. – Agensi


Tahap oksigen turun, doakan suami saya – Eina Azman
Oleh SAIRUL ZAMRI MISRANI

1 September 2021, 8:47 pm
PETALING JAYA – Pelakon Datin Eina Azman memohon orang ramai untuk mendoakan kesihatan suaminya, Datuk Kaiser Gurmeet Abdullah yang dijangkiti positif Covid-19 semalam.
Eina atau nama sebenarnya Ainur Syakina Azman berkata, tahap kesihatan suaminya semakin merosot sebentar tadi.
“Assalamualaikum. Mohon doakan kesihatan dan kesejahteraan suami saya kembali seperti sihat sedia kala.
“Doakan suami saya yang kini berada di hospital agar kuat untuk melawan virus Covid-19 sebab oksigen suami saya menurun hingga perlu pakai alat bantuan pernafasan. Terima kasih suami,” tulisnya.
Terdahulu, Eina, 26, dalam hantaran berbeza sebelum ini berkongsi suasana sedih yang menyelubunginya sempena ulang tahun perkahwinan ketujuh apabila dia dan suami serta dua pembantu rumah mereka disahkan positif Covid-19.
Katanya, sebelum ini, mereka menjalani rawatan dan pemeriksaan berkala setiap dua hari sekali di hospital akibat mengalami simpton demam dan batuk manakala suaminya pula berhadapan situasi agak teruk dengan suhu badan tinggi selain tahap oksigen tidak menentu.

Terdahulu, Eina selesai menjalani pembedahan pada bahagian lehernya di Hospital Gleaneagles, Kuala Lumpur pada 17 Ogos lalu.
Sebelum itu, dia mendedahkan pernah menjalani prosedur biopsy pada bahagian leher sebanyak empat kali sejak 2016 iaitu pengambilan sampel tisu atau sel untuk didiagnosis sesuatu penyakit.
Menerusi perkahwinannya dengan Kaiser yang juga ahli perniagaan, rumah tangga mereka dikurniakan sepasang kembar berusia lima tahun, Ariana Aubrey dan Karl Kareef. – K! ONLINE


20 negeri AS saman pentadbiran Joe Biden
Oleh KOSMO!

1 September 2021, 9:00 pm
WASHINGTON – Sebanyak 20 negeri di Amerika Syarikat (AS) mengemukakan saman ke atas pentadbiran Presiden Joe Biden selepas Jabatan Pendidikan AS membenarkan pelajar transgender lelaki bertanding dalam acara sukan yang dikhaskan buat pelajar perempuan.
Menurut laporan akhbar Metro UK semalam, saman itu dikemukakan Peguam Negeri Tennessee, Herbert Slatery bersama wakil peguam 19 negeri lain di mahkamah daerah Knoxville.
Tuntutan saman itu adalah bagi memohon hakim untuk membenarkan pihak sekolah mengasingkan tandas, bilik mandi dan bilik persalinan mengikut jantina biologi dan bukan jantina pilihan pelajar.
Biden ketika menandatangani undang-undang membenarkan pelajar transgender lelaki bertanding dalam acara sukan pelajar perempuan, Jun lalu. – AFP
Saman itu juga bertujuan agar sekolah boleh memisahkan pasukan sukan berdasarkan jantina sebenar dan menguatkuasakan kod berpakaian di bawah aturan sama serta tidak diwajibkan mengguna kata ganti nama golongan transgender.
“Semua ini, bersama-sama dengan ancaman menangguhkan pembiayaan pendidikan di tengah-tengah penularan wabak Covid-19 turut disertakan dalam tuntutan saman ini,” kata Slatery dalam satu kenyataan.
Jabatan Pendidikan di bawah pentadbiran Biden pada bulan Jun lalu mengumumkan bahawa diskriminasi berdasarkan orientasi seksual atau identiti jantina pelajar adalah melanggar Tajuk IX, undang-undang persekutuan dengan perlindungan mengenai diskriminasi seks dalam pendidikan.

Sekolah yang didapati melanggar Tajuk IX akan berdepan risiko kehilangan bantuan dana persekutuan atau kelewatan menerimanya.
Selain Tennessee, negeri yang termasuk dalam saman itu adalah Alabama, Alaska, Arizona, Arkansas, Georgia, Idaho, Indiana, Kansas, Kentucky, Louisiana, Mississippi, Missouri, Montana, Nebraska, Ohio, Oklahoma, Carolina Selatan, Dakota Selatan dan Virginia Barat. – Agensi


KLATCC dipindah ke Sepang, ruang udara distruktur semula
Oleh NUR SHARIEZA ISMAIL

1 September 2021, 9:21 pm
SEPANG – Pusat Kawalan Trafik Udara Kuala Lumpur (KLATCC) yang terletak di Subang, Selangor telah dipindahkan ke lokasi baharu di Sepang, semalam apabila ruang udara baharu telah distruktur semula menjadi 14 sektor berbanding tujuh sebelum ini.
Menteri Pengangkutan, Datuk Seri Wee Ka Siong berkata, pemindahan ini dilakukan pada pukul 2 pagi hari ini sekali gus menjadi detik bersejarah bagi industri penerbangan negara dengan struktur baharu tersebut dilengkapi penambahan laluan udara baharu serta pelepasan dan ketibaan yang menepati piawaian yang ditetapkan.
“Penambahbaikan ini adalah bertujuan meningkatkan pendapatan negara melalui pengembangan industri penerbangan, ” katanya menerusi kenyataan akhbar di sini.
Beliau berkata, pemindahan operasi struktur ruang udara baharu ini telah menjadi sebahagian daripada usaha berterusan Pihak Berkuasa Penerbangan Awam Malaysia (CAAM) untuk menyeragam dan mematuhi piawaian Pertubuhan Penerbangan Awam Antarabangsa (ICAO) dalam reka bentuk Maklumat Penerbangan Ruang Udara Kuala Lumpur (KL FIR).
“Dengan pembinaan KL FIR baharu ini, ia akan membolehkan lebih banyak pesawat mendarat pada waktu puncak atau slot premium dan seterusnya meningkatkan kapasiti pendaratan di Lapangan Terbang Antarabangsa Kuala Lumpur (KLIA) dari 78 kepada 108 pesawat sejam dan jumlah ini adalah antara yang tertinggi di dunia,” katanya. – K! ONLINE


Syor suntikan booster diketahui akhir bulan ini
Oleh NOR IDAYU BOSRO

1 September 2021, 9:16 pm
PUTRAJAYA – Sebuah jawatankuasa kumpulan pakar ditubuhkan untuk meneliti dan memberikan syor serta cadangan berkaitan pemberian suntikan booster atau penggalak vaksin Covid-19.
Menteri Kesihatan, Khairy Jamaluddin Abu Bakar berkata, jawatankuasan itu akan menilai beberapa aspek antaranya sela masa suntikan selain pemberian vaksin daripada jenis sama (homologous) atau jenis berbeza (heterologous).
“Kita harap akan memperoleh rekomendasi daripada jawatankuasa tersebut menjelang akhir bulan ini bagi membolehkan pengumuman terhadap polisi suntikan booster ini dibuat,” katanya dalam sidang akhbar di sini hari ini.
Berhubung pemberian vaksin Covid-19 kepada remaja berumur 12 hingga 17 tahun, Khairy Jamaluddin berkata, pihaknya berharap ia dapat dilaksanakan pada bulan ini bergantung kepada bekalan vaksin negara.
Beliau bagaimanapun berkata, prioriti program vaksinasi ketika ini adalah dalam kalangan kumpulan dewasa yang masih belum mendapat imunisasi.
“Kita sedang menunggu untuk memulakan vaksinasi kepada kumpulan umur remaja ini.

“Apabila kadar imunisasi dewasa mencecah tahap mencukupi, barulah kita akan memulakan imunisasi kepada mereka,” katanya.
Pada masa sama, Khairy Jamaluddin memaklumkan pemberian vaksin kepada kanak-kanak berumur 12 tahun ke bawah masih belum mendapat kelulusan dan sedang diteliti agensi berkaitan termasuk Pentadbiran Makanan dan Ubat-Ubatan (FDA) Amerika Syarikat (AS).
Begitupun katanya, beliau dimaklumkan oleh Pfizer bahawa syarikat itu sedang membangunkan vaksin khusus kepada golongan kanak-kanak dengan tahap dos berlainan daripada dos dewasa. -K! ONLINE


Wanita tidak takut bawa beruang bersiar-siar dalam kereta
Oleh KOSMO!

1 September 2021, 8:30 pm
MOSCOW – Seorang wanita dari Novorsibirsk, utara Rusia mengakui berasa seronok ditemani seekor beruang Himalaya dewasa setiap kali bersiar-siar di dalam kereta, lapor akhbar The Sun, semalam.
Veronika Dichka, 24, memberitahu beruang yang dipanggil Toptyzhka itu berkelakuan baik apabila menaiki kenderaan untuk bersiar-siar.
Dia turut memaklumkan perasaan ingin tahu haiwan itu membuatkan ia berperangai jinak dan tidak mudah berasa takut ketika berada di dalam kereta.
“Apabila kami keluar bersiar-siar di dalam kereta, saya akan memberikannya makanan tambahan seperti sosej sebagai ganjaran.
“Toptyzhka sangat berminat dengan stereng kereta dan cuba mempelajari fungsinya,” jelas Veronika.
Dalam pada itu, wanita berkenaan memberitahu dia mula menghabiskan masa dengan haiwan  itu selepas menawarkan bantuan menjaganya daripada pemilik sebenar Toptyzhka, Maya Kirsanova.

“Ramai yang bertanya adakah saya berasa takut dengan Toptyzhka. Jawapannya tidak malah saya berasa selamat setiap kali berada di sampingnya,” ujar Dichka. – Agensi


Syaiful raih tempat kelima acara renang 50m gaya bebas
Oleh MUHAMMAD HELMEE RAMLI

1 September 2021, 8:36 pm
HASRAT atlet renang para negara, Muhammad Nur Syaiful Zulkafli untuk melakar kejutan pada acara final 50 meter (m) gaya bebas lelaki S5 tidak kesampaian apabila menamatkan saingan di tempat kelima.
Pada aksi yang berlangsung di Pusat Akuatik Tokyo sebentar tadi, Syaiful melakukan catatan masa 32.82 saat (s) dan berjaya memperbaiki catatan masa 33.46s yang dilakukan pada peringkat saringan.
Walaupun tidak dapat menyumbangkan pingat, namun ia sedikit sebanyak dapat memberi kegembiraan kepada Syaiful selepas penyertaannya dalam acara 100m kuak dada SB4 dan 200m gaya bebas S5 sebelum ini dibatalkan gara-gara isu teknikal.
Sementara itu, China menguasai sepenuhnya podium apabila Zheng Tao memenangi emas dengan rekod Paralimpik 30.31s diikuti Yuan Weiyi di tempat kedua serta Wang Lichao dengan pingat gangsa.
Khamis lepas, Syaiful memperbaharui catatan peribadi dalam acara 100m gaya bebas selepas melakukan 1:15.12s, memadam rekod 1:15.39s yang dilakukan di United Kingdom pada 2019. – K! ONLINE


Gencatan politik sehingga PRU-15
Oleh AMREE AHMAD

1 September 2021, 7:37 pm
PUTRAJAYA –  Datuk Saifuddin Abdullah hari ini menyarankan semua parti siasah di negara ini melaksanakan ‘gencatan senjata’ bagi meredakan ketegangan politik yang panas ketika ini.
Gesaan tersebut disuarakan beliau selaku Ahli Parlimen Indera Mahkota sebagai merujuk senario politik tanah air yang dianggap bermasalah meskipun telah bertukar kerajaan baharu.
Justeru, beliau dalam nada merayu memohon jasa semua pemimpin politik tempatan supaya mengurangkan perbalahan sehingga Pilihan Raya Umum (PRU) ke-15 dalam masa terdekat.
“Saya merasakan antara tempoh sekarang sehingga PRU itu, kita perlu masa untuk tenang dan harus ada semacam ‘gencatan senjata politik’ antara semua orang politik,” katanya yang juga Menteri Luar dalam sidang akhbar pertama selepas melaporkan diri bertugas di Wisma Putra di sini hari ini.
Gesaan beliau itu dipercayai merujuk ketidaktentuan politik negara selepas ada ‘cakap-cakap’ pihak tertentu yang tidak berpuas hati dengan Kabinet baharu dan dianggap kitar semula selain tekanan parti terlibat yang membayangkan mahu ‘balas dendam’ dalam usul percaya keabsahan Perdana Menteri, Datuk Seri Ismail Sabri Yaakob di Dewan Rakyat. – K! ONLINE


Kilang papan antara 4 lokaliti di Sabah kena PKPD
Oleh AMREE AHMAD

1 September 2021, 7:53 pm
PUTRAJAYA – Sebanyak empat lagi lokaliti di Sabah bakal dilaksanakan Perintah Kawalan Pergerakan Diperketatkan (PKPD) bermula Jumaat ini antaranya Perumahan Pekerja Ladang Mayvin 2, Daerah Telupid di Bahagian Sandakan.
Ketua Pengarah Majlis Keselamatan Negara (MKN), Datuk Rodzi Md. Saad berkata, turut dikenakan PKPD tersebut ialah kawasan Kampung Tagaroh, Daerah Kota Marudu, Bahagian Kudat dan Kampung Dumpiring Bawah, Daerah Ranau selain kuarters pekerja dan kilang papan syarikat Cargo Timber di Kampung Biah, Daerah Keningau.
“Empat lagi lokaliti di Sabah ditamatkan PKPD seperti dijadualkan meliputi Kampung Tanjong Pagar, Sipitang: Kampung Padang Tembak, Keningau; Kampung Jawa, Tawau dan kawasan setinggan Kampung Baru Luyang, Penampang.
“Satu lokaliti lagi yang juga berakhir PKPD esok ialah Ladang Sungai Kahang dalam Daerah Kluang di Johor,” katanya dalam kenyataan hari ini. – K! ONLINE


Kilang batik musnah dalam kebakaran
Oleh ROHANA MOHD. NAWI

1 September 2021, 8:26 pm
KOTA BHARU – Sebuah kilang batik yang sudah beroperasi sejak 30 tahun lalu musnah dalam kejadian kebakaran di Kampung Beris Jambu, Pengkalan Chepa di sini sebentar tadi.
Dalam kejadian kira-kira pukul 6 petang itu, pemilik kilang terbabit, M. Zaman Yusoff, 57, dipercayai mengalami kerugian kira- kira RM500,000 apabila bangunan kilang tersebut musnah 100 peratus.
Kebakaran itu disedari oleh seorang penduduk, Wan Roslan Wan Hassan, 58, selepas terdengar letupan dari kilang batik yang terletak tidak jauh dari rumahnya.
“Sebaik terdengar letupan, saya nampak kepulan asal tebal di langit sebelum melihat api marak membakar kilang batik itu.
“Saya meminta anak menghubungi bomba manakala saya sendiri menelefon pemilik kilang tersebut untuk memaklumkan mengenai kejadian tersebut,” katanya ketika ditemui Kosmo! di lokasi kejadian.
Sementara itu, M. Zaman berkata, dia mendakwa kejadian itu berlaku berkemungkinan akibat cuaca panas sehingga menyebabkan kain putih dan lilin di dalam kilangnya terbakar.

Katanya, dia menutup kilang batik itu kira-kira pukul 3 petang tadi dan bersyukur apabila kejadian itu tidak melibatkan nyawa para pekerjanya. – K! ONLINE


Kes sembuh Covid-19 catat 21,073 hari ini
Oleh SITI A'ISYAH SUKAIMI

1 September 2021, 7:44 pm
PUTRAJAYA – Negara merekodkan kes sembuh sebanyak 21,073 kes sekali gus mengatasi kes baharu (18,762) menjadikan keseluruhan kes sembuh kini berjumlah 1,482,800 kes.
Menteri Kesihatan, Khairy Jamaluddin Abu Bakar berkata, kes aktif pula merekodkan sebanyak 265,274 kes termasuk 1,007 kes sedang dirawat di Unit Rawatan Rapi dan 464 kes memerlukan bantuan pernafasan.
Menurutnya, terdapat 278 kes kematian Covid-19 dengan 65 kes meninggal dunia di luar hospital atau brought-in-dead (BID), menjadikan jumlah kes kematian terkini sebanyak 16,942 kes.
“Daripada jumlah kes baharu yang dilaporkan, sebanyak 330 kes atau 1.8 peratus kategori tiga, empat dan lima manakala, 18,432 kes atau 98.2 peratus kategori satu dan dua.
“Sebanyak 8,640 kes atau 46.0 peratus daripada jumlah kes tersebut tiada sejarah vaksinasi, 4,706 kes atau 25.1 peratus menerima sekurang-kurangnya satu dos vaksin dan 5,416 kes atau 28.9 peratus pula lengkap vaksinasi,” katanya dalam satu kenyataan akhbar di sini hari ini.
Beliau berkata, berdasarkan pecahan, sebanyak 119 kes kategori lima dengan 82 kes tiada vaksinasi, 51 kes kategori empat dengan 26 kes tiada vaksinasi serta 160 kes kategori tiga dengan 76 kes tiada vaksinasi.


Buang efluen ketika hujan lebat, air tinggi
Oleh MOHAMAD NAUFAL MOHAMAD IDRIS

1 September 2021, 7:48 pm
SHAH ALAM – Pembuangan efluen sehingga menyebabkan henti tugas Loji Rawatan Air (LRA) Sungai Semenyih dipercayai dilakukan ketika paras air Sungai Semenyih tinggi semalam.
Lembaga Urus Air Selangor (LUAS) berkata, kejadian dikatakan berlaku antara pukul 1 hingga 7 pagi susulan hujan lebat di bahagian hulu pagi semalam.
“Penemuan awal punca pencemaran berdasarkan pensampelan kualiti air yang telah dilakukan berkemungkinan dari kemasukan efluen oleh pihak tidak bertanggungjawab ke dalam Sungai Semenyih.
“Ketika itu, paras air sungai adalah tinggi susulan hujan lebat di bahagian hulu pagi semalam,” katanya dalam kenyataan di Facebook rasminya.
Kosmo! hari ini melaporkan hampir sejuta penduduk di Petaling, Hulu Langat, Sepang, Kuala Langat dan Putrajaya mengalami gangguan bekalan air tidak berjadual berpunca daripada pencemaran bau yang dikesan berlaku di Stesen Pam Air Mentah Jenderam Hilir kira-kira pukul 11.10 pagi semalam.
LUAS memberitahu, pihaknya yang menerima laporan semalam mendapati bau sehingga satu ton dikesan di muka sauk Jenderam Hilir LRA Sungai Semenyih.

Kata LUAS, pihaknya juga telah menjalankan pemantauan statik dan pensampelan di dua kawasan iaitu di Jambatan Ladang Bukit Unggul dan Jambatan Kampung Rinching Hilir.
Selain itu, pemantauan turut dilakukan bersama Pengurusan Air Selangor Sdn. Bhd (Air Selangor) dalam memastikan tiada kesan bau di Sungai Semenyih.
“Pensampelan ujian bau telah dijalankan setiap sejam. Berdasarkan pemantauan statik menunjukkan keadaan air sungai kelihatan normal dan bacaan bau adalah sifar (0) ton,” katanya. -K! ONLINE


Pesakit mental sangkut beg bertulis bom di tiang elektrik
Oleh KOSMO!

1 September 2021, 8:00 pm
JAKARTA – Seorang lelaki di Kota Pematangsiantar, Sumatera Utara yang dirakam menyangkut sebuah beg yang bertulis amaran ‘Awas Bom’ di sebatang tiang elektrik disahkan mempunyai masalah mental, lapor portal Berita Merdeka, semalam.
Menurut Ketua Polis Pematangsiantar, Asisten Komisioner Besar Boy Sutan Binanga, lelaki itu telah ditahan di rumahnya.
“Pihak polis telah memeriksa beg tersebut dan rumah suspek namun tidak menemui apa-apa yang mencurigakan.
“Suspek kini sudah ditahan dan tahap kesihatan mentalnya sedang dinilai oleh pasukan perubatan,” kata Boy.
Baru-baru ini, penduduk Kota Pematangsiantar kecoh apabila menemui beg tersebut tersangkut di sebatang tiang elektrik di Jalan Gunung Simanuk-Manuk.
Bagaimanapun, apabila polis memeriksa kandungan beg berkenaan, ia hanya berisi batu dan tiada kesan bom atau bahan letupan yang ditemui. – Agensi


Tiada kematian akibat vaksin Covid-19
Oleh NOR IDAYU BOSRO

1 September 2021, 8:13 pm
PUTRAJAYA – Kementerian Kesihatan (KKM) tidak merekodkan kematian yang berpunca daripada penerimaan vaksin Covid-19 sejak Program Imunisasi Covid-19 (PICK) dilaksanakan pada 24 Februari lalu.
Menteri Kesihatan, Khairy Jamaluddin Abu Bakar berkata, menerusi sistem pelaporan berkaitan kesan sampingan susulan imunisasi (AEFI), hanya 0.04 daripada 1,000 dos dikategorikan sebagai serius.
Beliau berkata, jumlah itu adalah daripada kadar keseluruhan laporan yang diterima iaitu 0.53 daripada 1,000 dos.
“Kebanyakan daripada kes yang mengalami kesan sampingan teruk ini hanya memerlukan tempoh rawatan singkat di hospital,” katanya dalam sidang akhbar di KKM hari ini.
Khairy Jamaluddin berkata, sehingga 30 Ogos lalu, sebanyak 34,455,366 juta vaksin telah diberikan kepada orang ramai sejak PICK dimulakan pada 24 Februari lepas.
“Daripada jumlah itu, hanya 20.7 daripada 1,000 dos yang diberikan menerima laporan gejala ringan di MySejahtera.

“Kesan sampingan ringan yang dilaporkan antaranya sakit di bahagian suntikan, sakit kepala dan kelesuan dalam kalangan penerima vaksin,” katanya. – K! ONLINE


Tak kisah pasal rupa, asalkan boleh pimpin ke syurga – Ruhainies
1 September 2021, 8:29 pm
PETALING JAYA – Soalan tentang hubungan cinta dan jodoh sering menjadi pertanyaan peminat untuk pelakon cantik manis, Ruhainies memandangkan kakaknya Risteena Munim sudah pun bergelar isteri orang.
Ditambah pula dengan sikapnya yang agak berhati-hati dengan perkongsian peribadi dan sudah lama tidak memuat naik sebarang hantaran berkaitan kekasih hati.
Semalam, Ruhainies menerima pertanyaan daripada salah seorang peminatnya yang berminat ingin mengetahui cita rasa pelakon itu dalam memilih pasangan.
“Kakak suka lelaki Melayu macam Hindustan atau Korea, tolong jawab kakak,” tanya seorang peminatnya dalam ruangan Soal & Jawab dalam Instagram.
Jawab pelakon drama Wifi Sebelah Rumah itu, dia sebenarnya tidak kisah dengan rupa paras seseorang kerana berasakan dirinya tidaklah secantik mana.
“Saya tak kisah sangat fasal rupa. Saya pun bukannya elok mana. Asalkan boleh menjaga saya dan seorang yang bertanggungjawab. Paling penting, dia boleh pimpin saya ke syurga,” jawabnya ringkas.

Sebelum ini, umum mengetahui bahawa pelakon itu kerap berkongsi gambar bersama kekasih hatinya yang digelar sebagai Mr. E dalam media sosial.
Bagaimanapun sejak akhir-akhir ini, dia dilihat sudah jarang berkongsi mengenai kisah cintanya kepada umum memandangkan kekasihnya itu menetap di London. – K! ONLINE


Wanita kebas tabung kayu masjid ditahan
Oleh NUR NAZLINA NADZARI

1 September 2021, 7:30 pm
PADANG BESAR – Seorang wanita berusia 28 tahun yang bertindak melarikan tabung kayu dari sebuah masjid di Padang Pauh di sini pada Selasa minggu lalu berjaya ditahan di rumahnya di Arau dekat sini.
Ketua Polis Daerah Padang Besar, Superintendan Saifudin Aslin Abbas memberitahu, kehilangan tabung kayu yang diletakkan di tepi pintu masjid disedari ahli kariah sebelum memaklumkannya kepada ahli jawatan kuasa masjid kira-kira pukul 9.15 malam.
“Pihak masjid kemudian membuat pemeriksaan rakaman televisyen litar tertutup (CCTV) dan mendapati terdapat seorang wanita mengambil dan membawa pergi tabung tersebut sebelum satu laporan polis berhubung kejadian dibuat.
“Hasil siasatan juga mendapati suspek telah pergi ke masjid berkenaan pada pukul 7 malam untuk mengambil barangan makanan dari food bank dan datang kembali untuk mencuri tabung ketika jemaah sedang menunaikan solat Isyak.
“Suspek yang positif dadah jenis methamphetamine itu ditahan di rumahnya hasil risikan dan maklumat orang ramai kira-kira pukul 9.15 malam pada keesokan harinya,” katanya di sini hari ini.
Menurutnya, tabung masjid yang dicuri juga telah dijumpai di dalam tandas di sebuah pasar pagi di Beseri dekat sini. – K! ONLINE


Hanya 4,159 pengembara dibenarkan kuarantin di rumah
Oleh SITI A'ISYAH SUKAIMI

1 September 2021, 7:19 pm
PUTRAJAYA – Hanya 4,159 pengembara daripada kira-kira 20,000 permohonan yang diterima oleh Kementerian Kesihatan dibenarkan untuk kuarantin di rumah sebaik tiba dari luar negara.
Menteri Kesihatan, Khairy Jamaluddin Abu Bakar berkata, tidak semua permohonan untuk kuarantin di rumah diluluskan malah, kesemua pengembara yang dibenarkan itu adalah selepas penilaian ketat dijalankan.
“Ada mengatakan semua yang kembali ke Malaysia dapat kuarantin di rumah dan ini tidak betul. Sejak 10 Ogos, kira-kira 20,000 orang masuk ke negara ini memohon kuarantin di rumah.
“Kita tidak beri kepada semua. Kita terima 20,000 permohonan tetapi yang diluluskan 4,159 orang sahaja berdasarkan penilaian ketat,” katanya pada sidang akhbar di sini hari ini.
Beliau menegaskan, mana-mana pengembara kembali ke negara ini masih perlu dikuarantin di pusat kuarantin yang disediakan dan sekiranya mahu kuarantin di rumah, mereka masih perlu mengemukakan permohonan.
Dalam masa sama, Khairy Jamaluddin berkata, daripada jumlah pengembara yang diluluskan untuk kuarantin di rumah, seramai 404 orang menggunakan gelang peranti digital bagi menjalankan pemantuan terhadap mereka.

“Ini adalah projek perintis dan apabila kita berpuas hati dengan ketelusan dan kecekapan peranti ini, kita boleh menggunakannya kepada mereka yang dikuarantin di rumah,” katanya. – K! ONLINE


Koyak al-Quran, buang najis dalam surau
Oleh NIK NUR IZZATUL HAZWANI NIK ADNAN

1 September 2021, 7:18 pm
DUNGUN – Seorang bilal yang mahu mengalunkan azan solat Subuh terkejut apabila mendapati Surau Taman Setia Bakti telah dicerobohi dan dicemari dengan kotoran di Al Muktafi Billah Shah (AMBS) di sini hari ini.
Mohd. Azhar Mat Ghani, 43, berkata, dia mengucap panjang apabila mendapati sebahagian sejadah di surau itu dicemari kotoran dipercayai najis manusia manakala dinding itu pula berbau hancing.
“Sewaktu saya dan isteri tiba di surau pada pukul 5.30 pagi, kami nampak pili air terbuka. Masuk dalam surau pula, ada kesan kotoran pada sejadah selain rak menyimpan al-Quran pula berselerak.
“Tambah menyedihkan sebahagian sejadah dan cebisan al-Quran yang dipercayai dikoyak sebelum dicampakkan ke dalam kawasan semak berhampiran kawasan surau,” katanya ketika dihubungi Kosmo! di sini hari ini.
Mohd. Azhar berkata, dia dan ahli kariah surau tidak pasti pihak yang bertanggungjawab melakukan perbuatan khianat berkenaan.
Tambahnya, ia bukan insiden pertama kerana sebelum ini, beberapa kitab tafsir dan al-Quran di dalam surau tersebut dikesan dicincang pada dua bulan lalu.

Sementara itu, Ketua Polis Daerah Dungun, Superintendan Baharudin Abdullah mengesahkan kejadian dan kes disiasat mengikut Seksyen 295 Kanun Keseksaan dan Seksyen 497 akta sama. – K! ONLINE


Cadang sekatan pergerakan penuh dua minggu di Pulau Pinang
Oleh SAFINA RAMLI

1 September 2021, 7:11 pm
GEORGE TOWN – Sekatan pergerakan penuh selama dua minggu dicadang dilaksanakan di negeri ini dalam tempoh terdekat bagi membendung penularan varian Delta yang dikesan mula dikesan di negeri ini.
Cadangan tersebut disuarakan secara peribadi oleh Teh Lai Heng (DAP-Komtar) yang bimbang dengan trend peningkatan kes positif Covid-19 yang meningkat secara mendadak pada masa ini terutama membabitkan varian itu.
Lai Heng berkata, mengikut data terkini setakat 29 Ogos, terdapat 40 kes varian Delta dikesan tersebar di Pulau Pinang dan langkah segera iaitu sekatan pergerakan penuh perlu dilaksanakan bagi mengelakkan sistem perubatan serta barisan hadapan di negeri ini lumpuh.
“Saya tahu ini adalah keputusan yang sukar untuk melaksanakan sekatan pergerakan penuh selama dua minggu di negeri ini.
”Tetapi langkah ini perlu segera diambil bagi memastikan Pulau Pinang dapat mengambil masa yang lebih pantas untuk melandaikan lekuk penularan Covid-19 terutama melibatkan varian Delta,” katanya pada sidang Dewan Undangan Negeri (DUN) Pulau Pinang di sini hari ini.
Kadar kes harian Covid-19 di Pulau Pinang mencecah empat angka sejak beberapa minggu lalu dan pada Sabtu lalu, kes mencecah 2,078 manakala hari ini, 1,762 kes Covid-19 dilaporkan. – K! ONLINE


SOP Covid-19 baharu akan diumumkan tidak lama lagi – KJ
Oleh KOSMO!

1 September 2021, 6:32 pm
PUTRAJAYA –  Kerajaan akan mengumumkan prosedur operasi standard (SOP) Covid-19 baharu supaya ia mudah difahami dan tidak merumitkan dalam mempraktikannya apabila fasa endemik dilaksanakan tidak lama lagi.
Menteri Kesihatan, Khairy Jamaluddin Abu Bakar berkata, kerajaan dan rakyat perlu menerima hakikat bahawa norma baharu menjadi sebahagian kehidupan baharu semua rakyat di negara ini.
Katanya, walapun semua sudah divaksin namun rutin kehidupan masyarakat perlu berubah bagi membolehkan lebih banyak sektor dapat dibuka manakala kehidupan kembali seperti sedia kala.
“Biarpun langkah baharu akan diumumkan tetapi Kementerian Kesihatan (KKM) tiada perancangan melonggarkan pemakaian pelitup muka kerana berdasarkan pengalaman negara lain yang melonggarkannya terpaksa menguatkuasakannya semula susulan kemunculan varian baharu.
“Selain itu, kerajaan akan mengandakan usaha imunisasi dalam kalangan penduduk di negara ini bagi memastikan seramai mungkin yang mendapat vaksin dalam usaha mengurangkan risiko yang lebih teruk,” katanya dalam sidang akhbar pertamanya di Ibu Pejabat KKM di sini hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Bekalan air pulih 52 peratus
Oleh ISKANDAR SHAH MOHAMED

1 September 2021, 6:39 pm
SHAH ALAM – Pemulihan bekalan air di semua lima wilayah terjejas di Lembah Klang terus meningkat dengan mencatatkan pada tahap 52 peratus.
Pengurusan Air Selangor Sdn. Bhd. (Air Selangor) berkata, bacaan itu direkodkan setakat pukul 4 petang dengan Petaling dan Kuala Langat mencatatkan pemulihan masing-masing 36.6 dan 45 peratus.
“Hulu Langat pula mencatatkan sebanyak 81.5 peratus pemulihan diikuti Sepang (56.7 peratus) dan Putrajaya (56.5 peratus).
“Orang ramai diminta mematuhi penjarakan fizikal dan memakai pelitup muka ketika mendapatkan bekalan air menerusi bantuan lori tangki yang digerakkan sepanjang tempoh pemulihan ini,” katanya dalam kenyataan hari ini.
Kosmo! terdahulu melaporkan sebanyak 192 kawasan melibatkan daerah Petaling dan Kuala Langat masih belum menerima sebarang pemulihan air setakat pukul 12 tengah hari tadi. – K! ONLINE


Keluarga bersyukur jasad anggota tentera ditemui
Oleh OTHMAN YAHAYA

1 September 2021, 6:58 pm
SUNGAI PETANI – Bapa kepada anggota tentera, Lans Koperal Mohamad Azrin Mohamad Isa, 27, yang ditemui mati lemas selepas hilang ketika menjalani latihan penyusupan bagi Eksesais Para Predator di Sungai Pahang pada Ahad lalu reda dengan pemergian anak tunggal lelakinya itu.
Menurut Mohamad Isa Osman, 58, berkata, walaupun masih bersedih, dia sekeluarga bersyukur kerana mayat arwah akhirnya ditemui dan mereka berpeluang melihat jasad Mohamad Azrin sebelum dijangka dikebumikan pada esok.
“Saya reda kerana ajal maut bukan kerja kita selain bersyukur kerana dapat melihat jasad arwah dan mungkin menatap wajahnya buat kali terakhir esok.
“Jenazah anak saya dijangka dibawa pulang ke rumah ini pada esok pagi untuk dikebumikan,” katanya ketika ditemui di rumahnya di Taman Desa Aman, Sungai Lalang di sini hari ini.
Mohamad Isa yang juga merupakan bekas anggota tentera berkata, Mohamad Azrin yang merupakan anak kedua daripada empat beradik merupakan seorang yang penyayang dan amat disayangi oleh kakak dan dua adik perempuannya. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Wanita tidak boleh tidur malam sejak 7 tahun lepas
Oleh KOSMO!

1 September 2021, 7:00 pm
JAKARTA – Seorang wanita di Bandung Barat, Indonesia mendedahkan tidak mampu melelapkan mata pada waktu malam seperti individu normal sejak tujuh tahun lalu, lapor laman berita Suara.com, semalam.
Cucu, 45, berkata, dia mula hilang rasa mengantuk pada tahun 2014 hingga akhirnya melarat dan menjadikannya berjaga selama tujuh tahun.
Wanita anak dua itu turut memberitahu dia sudah menjalani pelbagai rawatan tradisional dan moden untuk mengubati masalahnya namun gagal.
“Saya pernah dirujuk ke sebuah hospital daerah di Bandung Barat namun doktor gagal mengesan punca penyakit ini.
“Akhirnya doktor memberikan saya ubat tidur namun ia hanya berkesan untuk jangka masa pendek dan saya akan terbangun sebaik sahaja kesan ubat habis,” jelasnya.
Sementara itu, Ketua Pakar Psikologi Hospital Cikalongwetan, Dr. Zulfitriani berkata, situasi yang dialami Cucu sangat unik dan memerlukan kajian lebih lanjut.

“Kejadian ini jarang berlaku jadi pihak kami perlu meminta Cucu untuk datang dan menceritakan keadaannya secara terperinci bagi menentukan apakah rawatan yang paling sesuai,” jelasnya. – Agensi


Tular lelaki makan salad cacing mentah
Oleh KOSMO!

1 September 2021, 6:30 pm
BANGKOK – Pegawai perubatan Thailand memberi amaran kepada orang ramai agar tidak memakan cacing mentah selepas sebuah video yang memaparkan seorang lelaki menikmati haiwan itu dalam satu hidangan salad pedas menjadi tular di YouTube, lapor portal berita Thaiger semalam.
Dalam satu video yang dimuat naik sebelum itu, lelaki yang tidak didedahkan identitinya itu berkata, sekiranya video tersebut mendapat 10,000 tanda suka, dia akan merakam video dirinya memakan cacing mentah.
Lelaki itu mencampurkan cacing mentah bersama sos ikan, serbuk cili, gula dan limau nipis sebelum merakam dirinya memakan hidangan itu.
Video tersebut telah ditonton lebih 250,000 kali sejak ia dimuat naik pada 24 Ogos lalu.
Susulan itu, seorang doktor baru-baru ini menerusi satu hantaran di Facebook memberi amaran kepada orang ramai untuk tidak memakan cacing mentah kerana ia mungkin dicemari dengan telur parasit dari tanah kotor.
Pengarah Jabatan Kesihatan Thailand juga memberi amaran sama dengan berkata bahawa tindakan itu boleh menyebabkan keracunan makanan dan cirit-birit. -Agensi


Kerajaan akan tetapkan harga siling RTK-Antigen
Oleh NOR IDAYU BOSRO

1 September 2021, 6:44 pm
PUTRAJAYA – Kerajaan akan melaksanakan kawalan harga melalui penetapan harga siling bagi ujian saringan Covid-19 Rapid Test Kit Antigen (RTK-Antigen).
Menteri Kesihatan, Khairy Jamaluddin Abu Bakar berkata, perkara itu telah diputuskan dalam mesyuarat Kabinet hari ini dan akan diumumkan dalam masa terdekat.
“Saya telah minta Menteri Dalam Negeri dan Hal Ehwal Pengguna, Datuk Seri Alexander Nanta Linggi untuk mengumumkan mengenai penetapan harga siling bagi ujian ini,” katanya dalam sidang akhbar sulung beliau di Kementerian Kesihatan di sini hari ini. – K! ONLINE


PATI nekad terjun tasik elak ditahan Imigresen
Oleh EDDY AQMAL MOHAMED HAMIDI

1 September 2021, 6:18 pm
PETALING JAYA – Seorang pendatang asing tanpa izin (PATI) bertindak nekad terjun ke dalam tasik di sebuah kelab komuniti di kawasan Cyberjaya, Selangor dalam usaha mengelakkan diri daripada ditahan oleh Jabatan Imigresen Malaysia (JIM) hari ini.
Ketua Pengarah JIM, Datuk Khairul Dzaimee Daud berkata, kejadian berlaku kira-kira pukul 1 tengah hari ketika sepasukan pegawai JIM dari Unit Operasi Khas (QRT) Putrajaya sedang melakukan pemeriksaan di kelab tersebut dalam satu siri operasi penguatkuasaan semasa cuti umum sambutan Hari Kebangsaan 2021.
“Sewaktu pemeriksaan ingin dilakukan ke atas dua lelaki warganegara Ghana yang dipercayai bekerja di kelab komuniti tersebut, seorang daripada mereka telah bertindak terjun ke dalam tasik yang terletak di belakang kelab tersebut.
“Tindakan membahayakan diri sendiri itu telah memaksa pegawai operasi untuk turut terjun ke dalam tasik bagi menahan warga asing berkenaan dan kedua-dua mereka ditahan selepas gagal mengemukakan sebarang dokumen atau pas yang sah,” katanya dalam satu kenyataan hari ini.
Menurut Khairul Dzaimee, operasi berkenaan melibatkan seramai 20 pegawai JIM dan dilakukan selama dua hari bermula semalam di sekitar Pudu, Kuala Lumpur dan Puchong serta Cyberjaya, Selangor.
“Dalam operasi yang dilakukan di Pudu, Kuala Lumpur semalam, seramai 63 individu telah diperiksa dan seramai 12 orang warga asing telah ditahan yang terdiri daripada lima wanita warga Vietnam dan tujuh lelaki Bangladesh.

“Operasi di Puchong, Selangor kira-kira pukul 1 pagi tadi pula telah memeriksa seramai 21 individu dan menahan 12 warga asing yang terdiri daripada lima lelaki Bangladesh, dan masing-masing seorang lelaki serta wanita Indonesia,” ujar beliau.
Tambah Khairul Dzaimee, jumlah keseluruhan warga asing yang berjaya dalam operasi berkenaan adalah seramai 26 orang dan seramai empat orang warga tempatan telah dikenakan notis untuk hadir memberi keterangan.
“Kesemua tahanan akan ditempatkan di Depot Imigresen Semenyih, Selangor untuk disiasat di atas pelbagai kesalahan mengikut Akta Anti-Pemerdagangan Orang dan Anti Penyeludupan Migran (ATIPSOM), Akta Imigresen 1959/63, Akta Pasport 1966 dan Peraturan-Peraturan Imigresen 1963,” tegas beliau. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pasar Taman Johor Jaya ditutup seminggu
Oleh KHAIRUL MOHD. ALI

1 September 2021, 6:12 pm
JOHOR BAHRU – Pasar Taman Johor Jaya di sini telah diarahkan tutup serta-merta ekoran terdapat beberapa kes positif Covid-19 yang dikesan melibatkan premis berkenaan baru-baru ini.
Arahan penutupan selama seminggu bermula hari ini hingga 7 September itu dikeluarkan Majlis Bandaraya Johor Bahru (MBJB) untuk mengawal penularan wabak berkenaan.
Ahli Majlis MBJB Zon Johor Jaya, Chan San San berkata, pihaknya dimaklumkan terdapat sekurang-kurangnya sembilan individu dilaporkan positif Covid-19 daripada kawasan berkenaan dan kesemua mereka telah diarahkan untuk menjalani tempoh kuarantin di rumah.
“Kerja sanitasi telah dilakukan di sekitar pasar ini namun esok hari, MBJB akan melakukan kerja-kerja sanitasi di kawasan ini lagi sekali,” katanya ketika ditemui pemberita ketika melawat pasar berkenaan, hari ini.
Tambahnya, orang awam yang pernah mengunjungi pasar tersebut dalam tempoh beberapa hari lalu dinasihati untuk melakukan ujian saringan dan melakukan kuarantin di rumah. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Malaysia belum iktiraf Taliban
Oleh AMREE AHMAD

1 September 2021, 6:03 pm
PUTRAJAYA – Kerajaan Malaysia setakat ini belum lagi mengiktiraf pemerintahan Taliban di Afghanistan setelah kejatuhan presidennya, Mohamad Ashraf Ghani pada 15 Ogos lalu.
Demikian tegas Menteri Luar, Datuk Saifuddin Abdullah ketika ditanya pada sidang akhbar sulung beliau selepas dilantik memegang jawatan itu di Wisma Putra di sini hari ini.
“Kita masih lagi melihat keadaan di negara itu sebelum membuat pendirian rasmi kerana dari dari sehari ke sehari, kita menerima banyak maklumat baharu dari pelbagai pihak,” katanya ketika ditanya mengenai pengiktirafan ke atas Emiriah Islam Afghanistan yang dibentuk Taliban menggantikan Republik Islam Afghanistan.
Ia susulan status Suruhanjaya Tinggi Malaysia di New Delhi, India masih diberi pentauliahan untuk hal ehwal Afghanistan seolah-olah Malaysia sudah memperakui kerajaan baharu itu.
Setakat ini, belum ada lagi negara yang mengiktiraf Taliban sebagai kerajaan sah negara itu meskipun China dan Rusia dilapor masih mengekalkan kedutaan mereka di ibu kota Kabul.
Mengulas lanjut, Saifuddin berkata, Malaysia mengambil pendirian tidak tergesa-gesa mahu mengiktiraf negara tertentu kerana ia melibatkan pelbagai faktor dalam hubungan diplomatik.

“Namun Malaysia juga tidak ‘menghakimi’ sesebuah negara berdasarkan siapakah kerajaan yang dibentuk dan saya beri jaminan, isu ini akan diputuskan dalam masa terdekat,” ujarnya.
Afghanistan setakat ini masih mempunyai kedutaan di Kuala Lumpur dengan dutanya, Dr. Moheb Rahman Spingar pada 24 Ogos lalu mengesahkan beliau tidak mewakili kepentingan Taliban. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Hamil enam bulan, Wawa Zainal alahan dengan peti sejuk
Oleh KOSMO!

1 September 2021, 6:01 pm
PETALING JAYA – Setiap wanita hamil pasti mempunyai alahan, sama juga halnya dengan aktres Wawa Zainal yang mendedahkan dia akan ‘mabuk’ apabila pintu peti sejuk dibuka.
Perkara tersebut dikongsi pemilik nama lengkap Nur Hawa Zainal Abidin, 30, dalam satu hantaran InstaStorynya semalam dalam sesi soal jawab bersama pengikutnya.
TANGKAP layar InstaStory Wawa nak memberitahu dia akan muntah setiap kali pintu peti ais dibuka.
“Kak Wawa mengandung anak nombor empat ada alahan teruk tak?” soal seorang pengikut Instagramnya.
Menjawab pertanyaan tersebut, pelakon Sabda Kekasih itu memberitahu dia tidak mempunyai alahan terhadap benda lain selain daripada peti ais.
“Sudah empat kali hamil, saya tidak ‘mabuk’ benda lain.
“Rasa ‘mabuk’ kalau buka peti ais saja. Kalau buka peti ais automatik akan muntah,” balasnya ringkas.

Dalam perkongsian sama, isteri kepada aktor Aeril Zafrel juga memberitahu dia turut mempunyai alahan terhadap bau bawang.
Terdahulu, Kosmo! pada 26 Ogos lalu melaporkan Wawa mengesahkan dirinya kini hamil enam bulan anak keempatnya.
Untuk rekod, Aeril dan Wawa mendirikan rumah tangga sekitar tahun 2013.
Hasil perkahwinan, Wawa dan Aeril dikurniakan tiga orang cahaya mata iaitu Ahmad Fakhruddin Attar, 7 Hayla Maghfiratul Adzkiyaa, 5, dan Ayya Soffya yang kini berusia setahun. – K! ONLINE


Satu kes BID daripada lima kematian
Oleh KOSMO!

1 September 2021, 5:40 pm
PETALING JAYA – Satu kes daripada lima kematian yang dicatatkan akibat Covid-19 pada Ogos lalu adalah merupakan kes pesakit yang meninggal dunia di luar hospital atau brought-in-dead.
Sepanjang bulan lalu, sebanyak 1,565 kes BID dilaporkan berbanding jumlah keseluruhan kematian iaitu sebanyak 7,640 kes.
Selain itu, perbandingan jumlah keseluruhan kematian sepanjang Ogos berbanding Julai iaitu sebanyak 3,854 kematian menunjukkan peratusan kematian meningkat hampir 200 peratus.
Dalam tempoh bulan lalu juga, terdapat dua kali kes BID harian mencecah tiga digit iaitu masing-masing pada 15 Ogos (101 kes) dan 26 Ogos (100 kes) lalu.
Semalam kes kematian harian mencatatkan sebanyak 282 kes menjadikan jumlah keseluruhan pesakit meninggal dunia akibat Covid-19 dalam negara sebanyak 16,664.
Daripada jumlah itu, sebanyak 98 kes merupakan kes BID melibatkan 63 orang warganegara, manakala 35 lagi adalah membabitkan bukan warganegara.

Sementara itu, sebanyak 20,897 kes baharu dilaporkan semalam menjadikan jumlah kes positif Covid-19 sebanyak 1,746,254 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor merekodkan sebanyak 4,371 kes, diikuti oleh Sabah sebanyak 2,594 kes, Sarawak sebanyak 2,285 kes dan Johor sebanyak 2,159 kes.
“Kedah pula (1,942 kes), Pulau Pinang (1,732 kes), Kelantan (1,479 kes), Perak (1,204 kes), Kuala Lumpur (1,003 kes), Pahang (798 kes), Terengganu (608 kes), Melaka (417 kes) dan Negeri Sembilan (215 kes).
“Perlis (64 kes), Putrajaya (25 kes) dan Labuan (satu kes),” katanya dalam kenyataan akhbar semalam.
Katanya, kes aktif pula sebanyak 267,863 kes dengan 1,005 kes sedang dirawat di unit rawatan rapi dan 464 kes memerlukan bantuan pernafasan.
Dalam pada itu, seramai 18,465 pesakit dilaporkan pulih menjadikan kumulatif kes sembuh sebanyak 1,461,727 kes.
Noor Hisham berkata, sebanyak 22 kluster baharu dilaporkan semalam membabitkan 11 kluster tempat kerja, lapan kluster komuniti, dua kluster kumpulan berisiko dan satu kluster pusat tahanan. – K! ONLINE


Harga RON95, RON97, diesel kekal
Oleh SITI AMINAH MOHD YUSOF

1 September 2021, 5:37 pm
PUTRAJAYA – Harga runcit petrol RON95 kekal pada paras RM2.05 seliter manakala harga petrol RON97 kekal paras RM2.72 seliter bagi tempoh bermula tengah malam ini sehingga 8 September depan.
Kementerian Kewangan dalam satu kenyataan berkata, harga runcit diesel juga kekal pada paras RM2.15 seliter.
Katanya, kerajaan mengekalkan harga runcit petrol RON95 pada paras harga siling RM2.05 seliter dan diesel RM2.15 seliter, sungguhpun harga pasaran sebenar bagi kedua-dua produk telah meningkat melebihi paras harga siling yang telah ditetapkan.
“Kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara,” katanya. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Peruntukan RM500,000 baiki 40 rumah terjejas kepala air
Oleh SUBKHI SUDARJI

1 September 2021, 6:27 pm
PUTRAJAYA – Kementerian Pembangunan Luar Bandar (KPLB) memperuntukkan hampir RM500,000 bagi membaik pulih 40 buah rumah penduduk di Daerah Yan dan Daerah Sik, Kedah yang terjejas dengan bencana kepala air, baru-baru ini.
Menterinya, Datuk Seri Mahdzir Khalid berkata, kementerian amat memahami kesukaran dihadapi penduduk dan telah membuat penilaian kerosakan melibatkan 40 buah rumah yang didiami penduduk di kawasan terbabit.
Menurutnya, KPLB telah mengkoordinasikan Bahagian Kesejahteraan Rakyat, KPLB dan Lembaga Kemajuan Wilayah Kedah dalam usaha untuk menyalurkan bantuan bagi meringankan beban yang perlu ditanggung oleh penduduk yang terjejas akibat bencana tersebut.
“Sehingga kini KPLB telah membuat penilaian kerosakan melibatkan 40 buah rumah dengan anggaran kos pembaikan sebanyak RM550,000.
“Usaha mengenal pasti kerosakan dan keperluan pembaikan rumah mangsa yang lain sedang giat dilaksanakan,” katanya pada sidang akhbar selepas Majlis Serah Tugas Menteri Pembangunan Luar Bandar dengan bekas menteri, Datuk Dr. Abd. Latiff Ahmad hari ini. – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ambil vaksin atau jumpa TMJ – KJ
Oleh KOSMO!

1 September 2021, 6:11 pm
PETALING JAYA – Kementerian mensasarkan agar guru di negara ini kira-kira seramai 412,000 orang agar divaksin seratus peratus.
Kata Menteri Kesihatan, Khairy Jamaluddin Abu Bakar, setakat ini sebanyak 96.5 peratus guru telah divaksin bagi satu dos manakala 83.5 peratus telah menerima dua dos vaksin Covid-19.
Manakala pekerja sokongan di sekolah telah menerima vaksin sebanyak 84.4 peratus.
“KKM harapkan 100 peratus guru divaksin bagi melindungi pelajar-pelajar di sekolah. Mana yang tidak mahu vaksin (guru) kena menghadap TMJ (Tunku Mahkota Johor, Tunku Ismail Sultan Ibrahim),” katanya sambil berseloroh ketika sidang akhbar sebentar tadi.
Tambah beliau, KKM mahu sekolah dijadikan tempat yang selamat untuk semua. – K! ONLINE


Aset ketenteraan AS ditinggalkan di Afghanistan
Oleh KOSMO!

1 September 2021, 6:00 pm
KABUL – Tentera Amerika Syarikat (AS) meninggalkan beberapa aset ketenteraannya di lapangan terbang Kabul selepas pesawat terakhirnya meninggalkan Afghanistan kelmarin, lapor akhbar India Today semalam.
Komando Pusat AS, Jeneral Kenneth F. McKenzie Jr. berkata, aset ketenteraan termasuk kereta kebal dan pesawat itu bagaimanapun telah dinyah fungsi dan tidak dapat digunakan tentera Taliban.
Aset-aset tersebut termasuk sistem pertahanan roket Counter, artileri serta Mortar (C-RAM) yang dikerahkan untuk melindungi lapangan terbang.
Sistem pertahanan peluru berpandu itu menghalang serangan roket yang menyasarkan lapangan terbang Kabul kelmarin.
Selain itu, sebanyak 73 buah pesawat turut ditinggalkan serta 27 buah Kenderaan Beroda Serbaguna Bergerak Tinggi (Humvee).
“Ia merupakan prosedur rumit dan memerlukan masa yang mencukupi untuk memusnahkan sistem tersebut. Oleh itu, kami menyah fungsikan sistem tersebut supaya ia tidak lagi boleh digunakan.

“Pesawat-pesawat itu juga tidak akan diterbangkan lagi selepas kami meninggalkan Afghanistan dan tidak dapat dikendalikan oleh sesiapa pun,” kata McKenzie.
Sebelum itu, kumpulan Taliban meraikan kemenangan mereka apabila pesawat terakhir AS meninggalkan Afghanistan selepas tarikh akhir yang diberikan iaitu pada 31 Ogos, sekali gus menamatkan perang paling panjang dalam sejarah AS. – AGENSI


Kereta rempuh SJR PKPD Kampung Talak
Oleh YATIMIN ABDULLAH

1 September 2021, 5:52 pm
TUMPAT – Anggota polis dan Jabatan Sukarelawan Malaysia (Rela) berdepan detik cemas apabila khemah tempat mereka bertugas di sekatan jalan raya (SJR) kedua di Kampung Talak, Chabang Empat di sini dirempuh sebuah kereta jenis Proton Iswara, pagi tadi.
Bagaimanapun, insiden cemas pada pukul 11.45 pagi tidak menyebabkan kecederaan kepada anggota yang bertugas di kawasan SJR yang dikenakan Perintah Kawalan Diperketatkan (PKPD) itu.
Ketua Polis Daerah Tumpat, Superintendan Ab. Rashid Mat Daud berkata, siasatan mendapati, sebuah kereta jenis Proton Iswara telah bertindak merempuh khemah di SJR tersebut semasa anggota keselamatan sedang bertugas.
“Suspek telah bertindak mengundurkan kereta tersebut dan kemudian melarikan diri dengan memecut laju kenderaan yang dipandunya.
“Bagaimanapun anggota bertugas telah bertindak mengejar kereta tersebut dan sempat mengambil nombor pendaftaran kereta itu,” katanya.
Beliau berkata, anggota keselamatan yang terlibat tidak mengalami sebarang kecederaan dan hanya barang-barang di bawah khemah mengalami kerosakan.

Terdahulu, insiden itu tular selepas gambar keadaan di SJR berkenaan dikongsikan oleh orang ramai menerusi aplikasi WhatsApp. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pegawai agensi kerajaan ditahan rasuah bekal pelekat
Oleh MOHD YUNUS YAKKUB

2 September 2021, 10:49 pm
SHAH ALAM – Seorang pegawai agensi kerajaan ditahan selepas dipercayai terlibat dalam rasuah bernilai RM5,000 bagi pembekalan projek pembekalan pelekat kepada agensi itu.
Penahanan suspek lelaki berusia 44 tahun itu dilakukan kira-kira 2 petang tadi di Pejabat Suruhanjaya Pencegahan Rasuah Malaysia (SPRM) Selangor.
Menurut sumber, suspek dikatakan telah meminta dan menerima rasuah berjumlah RM5,000 daripada syarikat pengiklanan.
“Perbuatan itu dipercayai dilakukan suspek lelaki bermula dari tahun 2017 hingga tahun lalu.
“Rasuah itu sebagai balasan untuk membantu syarikat terbabit mendapatkan projek pembekalan pelekat kepada agensi berkenaan,” katanya di sini hari ini.
Sementara itu, Pengarah SPRM Selangor Datuk Alias Salim ketika dihubungi mengesahkan penahanan tersebut dan kes disiasat di bawah Seksyen 17 (a) Akta SPRM2009.

“Permohonan reman terhadap suspek akan dilakukan pukul 9 pagi esok di Mahkamah Majistret Shah Alam,” jelasnya. -K!ONLINE


‘Baju Melayu terakhir arwah adik saya’
Oleh NABIL AIMAN NOR AZWAN

2 September 2021, 8:35 pm
PETALING JAYA – Seorang lelaki yang kerap memakai baju Melayu yang sama setiap hari Jumaat tular di media sosial dan menarik perhatian ramai baru-baru ini.
Dalam perkongsian menerusi satu video di laman Tiktok yang dikongsikan @teheuiss, dia telah menjawab soalan sesetengah pihak mengapa kerap memakai baju yang sama apabila menunaikan solat Jumaat sebelum ini.
Menerusi perkongsian itu, @teheuiss berkata, sebenarnya baju berkenaan adalah baju terakhir arwah adiknya ketika hari raya sebelum meninggal dunia akibat kanser sekitar tahun 2019.
“Sebenarnya baju Melayu itu adalah baju terakhir arwah adik ketika hari raya sebelum meninggal dunia kerana kanser.
“Jadi, dengan pakai baju itulah sebagai salah satu cara untuk menyatakan rasa rindu terhadap adik saya,” katanya di dalam video itu.
Bagaimanapun, perkongsian itu mengundang rasa sebak orang ramai dengan rata-rata mereka memberikan kata-kata semangat buat dirinya.

“Ikatan adik-beradik ini sangat kuat, moga dia tenang di sana amin,” kata @ItsHelmie.
“Peritnya hilang orang kita sayang, macam itulah saya rasa apabila kehilangan adik sendiri,” jelas @AbamJeyy
“Saya harap awak sentiasa bersabar, dia sudah ada dalam syurga,” ujar @ndhzm__
Sehingga kini, video tersebut meraih lebih 1.4 juta tontonan dan 178,800 tanda suka di TikTok. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Pocong pun ambil vaksin
Oleh NABIL AIMAN NOR AZWAN

2 September 2021, 8:40 pm
PETALING JAYA – Tindakan seorang lelaki memakai kostum ala hantu pocong ketika menghadiri janji temu vaksinasi di satu lokasi Pusat Pemberian Vaksin (PPV) mencuri perhatian ramai baru-baru ini.
Menerusi klip video berdurasi 17 saat yang dimuat naik oleh pemilik akaun TikTok bernama @jarimaniss, lelaki berkenaan melompat-lompat ketika gilirannya tiba untuk berurusan di kaunter yang disediakan.
“Tengok siapa yang datang. Cik pocong pun ambil vaksin tau,” tulisnya menerusi kapsyen video tersebut.
Video itu ditonton lebih 200,800 kali dan mendapat 10,800 tanda suka sejak dimuat naik semalam.
Kebanyakan netizen terhibur dengan tindakan lelaki itu yang dianggap rela ‘berkorban’ menjadi hodoh untuk menceriakan petugas di PPV tersebut.
“Ini kalau jatuh naya sahaja, tak ada siapa nak angkat,” komen @larasenja.

“Aku yang manusia ini belum dapat vaksin. Hantu dapat dulu,” ujar Nik Merah.
“Lawak pula tengok hantu ini. Jarang hantu buat lawak biasa dia buat orang cabut lari saja,” kata JennyJay.
Menurut maklumat di ruangan komen video tersebut, gambar itu dirakam di Dewan Meranti, Bandar Baru Sungai Buloh, Sungai Buloh, Selangor. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Selangor mungkir janji teruskan penyahwartaan HSKLU
Oleh MOHAMAD NAUFAL MOHAMAD IDRIS

2 September 2021, 9:58 pm
SHAH ALAM – Kerajaan negeri disifatkan memungkiri janji apabila meneruskan tindakan menyahwartakan seluas 536.7 hektar tanah Hutan Simpan Kuala Langat Utara (HSKLU).
Pengerusi bersama Muafakat Nasional (MN), Tan Sri Noh Omar dan Datuk Dr. Ahmad Yunus Hairi dalam kenyataan bersama, ini berikutan kerajaan telah berjanji untuk menangguh dan menyemak semula di Dewan Negeri Selangor baru-baru ini seperti dinyatakan Pengerusi Jawatankuasa Tetap Pelancongan, Alam Sekitar, Teknologi Hijau dan Hal Ehwal Orang Asal Selangor, Hee Loy Sian.
“MN Selangor melahirkan rasa kesal dan dukcaita di atas tindakan kerajaan Pakatan Harapan (PH) Negeri Selangor itu.
“Tindakan mengenepikan protes serta bantahan awam dan suara ahli-ahli Dewan Negeri kerajaan serta pembangkang yang lantang menolak tindakan ini mencerminkan kerajaan pimpinan (Datuk Seri) Amiruddin Shari selaku Menteri Besar tidak lagi memiliki integriti sebagaimana diikrarkan oleh Manifesto Pakatan Harapan dulu,” katanya hari ini.
Noh dan Yunus Hairi memberitahu untuk rekod penyahwartaan tanah hutan paya gambut itu telah diluluskan dalam mesyuarat Majlis Mesyuarat Kerajaan Negeri (MMKN) 17/2021 pada 5 Mei lalu.
Ujarnya, melalui kelulusan tersebut nyahwarta ini direkodkan dalam Warta Kerajaan Negeri Selangor pada tarikh 12 Ogos lalu dan terus berkuatkuasa.

“Justeru, MN Selangor mendesak agar kerajaan negeri akur serta menghormati suara rakyat dan langkah membatalkan penyahwartaan ini perlu dilakukan serta-merta tanpa berdolak-dalik dan bermain politik.
“Kerajaan negeri perlulah sentiasa mengamalkan tadbir urus yang baik dan penuh berintegiriti demi memberikan kualiti hidup yang baik serta bermakna buat rakyat selain memelihara dan mempertahankan negeri tercinta ini,” katanya.-K!ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahli bina badan curangi ‘isteri’, jatuh cinta dengan bekas abu rokok
Oleh KOSMO!

2 September 2021, 9:00 pm
ALMATY, Kazakhstan – Seorang lelaki berumur 36 tahun yang pernah berkahwin dengan sebuah patung wanita kini mengaku jatuh cinta pandang pertama dengan sebuah bekas abu rokok gergasi, lapor akhbar The Sun semalam.
Perbuatan ‘curang’ itu menyebabkan rumahtangga Yuri Tolochko  berantakan.
Tolochko berkahwin dengan patung dinamakan Margo dalam satu upacara tradisional di hadapan berpuluh-puluh tetamu pada November 2020.
Dia mendakwa pertama kali berkenalan dengan Margo di sebuah kelab malam. Pasangan itu dijadualkan berkahwin pada Mac  tahun lalu sebelum pandemik Covid-19 melanda dunia.
Menurutnya kepada akhbar Daily Star, majlis perkahwinan itu ditangguhkan buat kali kedua selepas dia diserang di sebuah perhimpunan transgender di bandar raya Almaty, Kazakhstan pada 31 Oktober 2020 sebelum akhirnya berkahwin dengan Margo.
Bagaimanapun, ahli bina badan dari Kazakhstan itu kembali mendedahkan di laman Instagram bahawa dia kini menjalin hubungan cinta dengan bekas abu rokok.

“Saya fikir, saya telah jatuh cinta sekali lagi,” katanya bersama hantaran gambar dia memeluk bekas abu rokok gergasi itu.
“Saya berjanji akan memberitahu anda mengenai objek ini,” tambahnya. – Agensi


Kes sembuh 23,473, tertinggi sejak pandemik
Oleh SITI A'ISYAH SUKAIMI

2 September 2021, 8:24 pm
PUTRAJAYA – Negara merekodkan kes sembuh tertinggi dengan 23,473 kes hari ini, menjadikan jumlah kes sembuh daripada Covid-19 sebanyak 1,506,273 kes.
Pesakit sedang dirawat dan diasingkan merekodkan sebanyak 262,540 kes termasuk 1,417 kes sedang dirawat di Unit Rawatan Rapi dan 783 kes memerlukan bantuan pernafasan.
Terdapat 249 kes kematian Covid-19 melibatkan 198 warga Malaysia dan 51 warga asing dengan 80 kes meninggal dunia di luar hospital atau brought-in-dead (BID), menjadikan jumlah kes kematian kini mencecah 17,191 kes.
Ketua Pengarah Kesihatan, Tan Sri Dr. Noor Hisham Abdullah berkata, sebanyak 341 kes (1.6 peratus) daripada kes harian hari ini adalah kategori tiga, empat dan lima, manakala 20,647 kes (98.4 peratus) kategori satu dan dua.
Menurutnya, secara keseluruhan, 9,860 kes (47.0 peratus) daripada jumlah kes yang dilaporkan pada hari ini tiada sejarah vaksinasi, 4,995 kes (23.8 peratus) telah menerima sekurang-kurangnya satu dos vaksin, manakala 6,133 kes (29.2 peratus) mempunyai sejarah vaksinasi lengkap.
“Mengikut pecahan, sebanyak 107 kes kategori lima dengan 81 kes tiada vaksinasi, 63 kes kategori empat dengan 38 kes tiada vaksinasi serta 171 kes kategori tiga dengan 77 kes tiada vaksinasi.

“Sebanyak 10,979 kes kategori dua dengan 5,047 kes tiada vaksinasi serta 9,668 kes kategori satu dengan 4,617 kes tiada vaksinasi,” ujarnya.
Tambah beliau, sebanyak 31 kluster baharu dikenal pasti terdiri daripada 17 kluster tempat kerja, sembilan kluster komuniti, empat kluster kumpulan berisiko tinggi dan satu kluster pendidikan tinggi. -K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ribut geomagnetik landa Bumi hari ini
Oleh KOSMO!

2 September 2021, 8:30 pm
LONDON – Gangguan kepada magnetosfera Bumi dijangka berlaku hari ini susulan letusan besar medan magnet dan plasma dari korona Matahari pada 28 Ogos lalu, kata Pusat Ramalan Cuaca Angkasa Lepas Perkhidmatan Kaji Cuaca Nasional (SWPC) di Amerika Syarikat seperti yang dilaporkan oleh akhbar The Sun.
Ribut itu boleh menjejaskan grid dan transformer elektrik, mengganggu satelit dan menggugat komunikasi radio.
Satu kenyataan di laman SWPC menyatakan bahawa fenomena dikenali sebagai Lontaran Massa Korona (CME) itu  dijangka sampai ke Bumi semalam dan hari ini.
CME yang juga disebut sebagai ribut geomagnetik, diletakkan pada skala  1 hingga 5 yang mana 1 adalah paling lemah dan 5 paling berpotensi menyebabkan kerosakan.
Profesor Madya dari Institut Risiko dan Pengurangan Bencana, Dr. Robert Wicks  sebelum ini berkata, ribut geomagnetik boleh menyebabkan gangguan bekalan kuasa.
“Sekiranya ada ribut geomagnet yang cukup besar untuk memutuskan bekalan tenaga di Britain, ia menandakan radiasi di angkasa lepas adalah amat buruk.

“Ini akan menyebabkan satelit-satelit rosak atau tidak dapat beroperasi dalam tempoh tertentu yang mana komunikasi satelit, GPS dan ramalan cuaca akan berisiko terjejas,” katanya. – Agensi


Netizen korek identiti ‘amoi’ piza
Oleh SITI AMINAH MOHD YUSOF

2 September 2021, 9:45 pm
PETALING JAYA – Pendedahan seorang pengguna laman Facebook mengenai identiti wanita yang menimbulkan kekecohan selepas piza pesanannya tidak dapat disediakan kerana oven rosak baru-baru ini mengubah perasaan marah netizen kepada simpati.
Individu yang bernama Saluddin Ismail itu berkata, hasil menyelidik akaun Facebook milik pelanggan tersebut, dia mendapati wanita itu merupakan seorang pensyarah di sebuah universiti di Kampar, Perak yang memiliki Ijazah Doktor Falsafah (PhD).
“Di laman Facebook beliau, banyak dikongsikan foto makanan yang mungkin menjadi kesukaan beliau bersama beberapa foto rakan sekerja .
“Ada juga gambar bersama bapa beliau sewaktu menerima ijazah, namun yang lebih menarik, terdapat juga gambar dengan tandatangan beberapa pemain badminton negara terkenal seperti Datuk Lee Chong Wei,” tulisnya dalam satu hantaran di laman Facebook semalam.
Tangkap layar memaparkan wanita itu mempersoalkan mengapa dia tidak boleh membeli piza dari sebuah restoran makanan segera baru-baru ini.
Namun ada beberapa status sedih dan gambar muka beliau berdarah serta laporan polis yang mengatakan beliau dipukul bapa beliau kerana membeli tiket wayang.
Ada juga satu laporan polis yang menyatakan kereta beliau cuba diambil oleh seseorang kerana lelaki itu memaklumkan bahawa itu adalah kereta milik orang lain.

Menurutnya, dari beberapa hantaran dan foto yang dikongsi menunjukkan wanita itu berkemungkinan seorang pesakit artritis atau Orang Kelainan Upaya (OKU) berdasarkan keadaan fizikal beliau di dalam gambar.
“Banyak cerita dan peristiwa telah berlaku pada dirinya yang kita tidak tahu menyebabkan beliau berkeadaan begini sekarang.
“Untung nasib manusia tidak sama, ada yang gembira ada yang berduka. Hanya mereka sendiri tahu apakah cerita duka yang terjadi dalam perjalanan hidup mereka,” ujarnya dalam hantaran yang dikongsi lebih 1,200 kali.
Rata-rata netizen berharap wanita itu dalam keadaan baik dan menyifatkan individu sepertinya perlu dibantu.
“Jika dengar suaranya semasa dia marah-marah pekerja itu kita dapat tahu dia dalam keadaan yang tidak dapat berfikir dengan baik. Soalan yang ditanya pun macam tidak logik,” ulas Tasnim Zahari.
“Oh patutlah susah hendak faham. Rupanya OKU. Apa boleh buat kita yang normal ini kena bersabar. Kasihan netizen bukan tahu dia OKU atau tidak,” ujar Leyla Nabila.
“Dia tidak sihat. Kasihan kita tidak tahu apa yang ada dalam gelodak emosi dan fikiran dia ketika itu,” komen Nur Azimah Shahirah. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Sinar buat penggiat industri pelancongan
Oleh SITI AMINAH MOHD YUSOF

2 September 2021, 8:46 pm
PETALING JAYA – Pembukaan sektor pelancongan domestik yang akan dibuat secara berperingkat mengikut fasa di bawah program gelembung perjalanan dilihat memberi sinar buat penggiat industri pelancongan.
Menteri Pelancongan, Seni dan Budaya, Datuk Seri Nancy Syukri berkata, pemilihan Pulau Langkawi sebagai projek ujian lapangan telah menyemarakkan kembali industri yang telah lama terjejas akibat penularan pandemik Covid-19.
“Syukur, ini merupakan berita gembira kepada penggiat industri termasuk pekerja yang telah lama terjejas teruk berikutan penutupan hotel dan restoran di pulau peranginan tersebut akibat krisis pandemik.
“Faktor kedudukan pulau yang terasing turut memudahkan urusan pemantauan destinasi perintis berkenaan,” katanya dalam satu kenyataan di laman Facebook beliau hari ini.
Beliau berkata, Pulau Langkawi mempunyai kekuatan tersendiri seperti mempunyai rangkaian penerbangan seranta dan antarabangsa selain pelbagai kemudahan penginapan bagi segenap lapisan segmen pelancong.
“Sekiranya projek rintis Langkawi ini berjalan dengan jayanya, saya percaya ia dapat mengembalikan keyakinan rakyat untuk melancong,” ujarnya.

Terdahulu, Perdana Menteri Datuk Seri Ismail Sabri Yaakob mengumumkan bahawa kerajaan bersetuju membuka sektor pelancongan di beberapa destinasi di bawah program ‘travel bubble’ berdasarkan syarat-syarat ditetapkan.
Beliau berkata, sebagai permulaan, Pulau Langkawi dipilih sebagai projek rintis untuk dibuka kembali kepada pelancong tempatan bermula 16 September ini. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lebih setahun tinggal dalam kereta, akhirnya dapat rumah
Oleh NABIL AIMAN NOR AZWAN

2 September 2021, 8:28 pm
PETALING JAYA – “Tidur, solat semua dalam kereta sahaja ustaz.”
Demikian luahan seorang lelaki yang tinggal dalam sebuah kereta jenis Protom Iswara ketika disantuni pendakwah bebas, Ustaz Ebit Lew.
Menerusi perkongsian di akaun Facebooknya semalam, Ebit berkata, lelaki berkenaan tinggal dalam kereta sejak awal Perintah Kawalan Pergerakan (PKP) lalu.
“Beberapa hari ini saya baca mengenai abang yang tidur dalam kereta, tiada rumah semenjak PKP mula-mula dahulu.
“Tiada duit untuk bayar sewa, ada banyak masalah kesihatan, katanya sejak 25 tahun dulu ujian bertimpa-timpa, semenjak dibuang universiti dahulu,” tulisnya di Facebook.
Ebit berkata, perbualan mereka sangat serius dan dia cuba dengar keluhan serta memberi senyuman walaupun ujian yang dihadapi oleh lelaki itu amat berat.

“Saya cuma nak berjaya dalam hidup ini ustaz, saya buat apa semua pun tak jadi. Tidur solat semua dalam kereta sahaja ustaz, di sinilah kehidupan saya,” kata lelaki itu.
Simpati dengan nasib lelaki itu, Ebit kemudiannya terus membawa lelaki terbabit ke sebuah rumah sewa baharu.
“Insya-Allah (saya) akan bayarkan sewanya dengan izin Allah, abang jangan risau ye, Insya-Allah akan bantu dari semasa ke semasa, doakan yer buat abang ini.
“Paling sedih sebelum balik, dia minta tolong carikan dua lagi orang yang dia lihat sudah lama tidur dalam kereta.- K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Lembu tersangkut di atas pokok dipukul Taufan Ida
Oleh KOSMO!

2 September 2021, 8:00 pm
NEW ORLEANS, Louisiana  – Sebuah pasukan menyelamat di negeri Louisiana datang membantu untuk membebaskan seekor lembu terperangkap di atas sebatang pokok yang ditenggelami banjir akibat  Taufan Ida, lapor stesen penyiaran Sky News semalam.
Pentadbiran St.Bernard Parish menyatakan dalam satu hantaran Facebook bahawa pekerjanya, Tyler Acosta, David Palmer dan Roy Ragan Sr bekerjasama dengan orang ramai untuk menyelamatkan lembu itu yang terperangkap di atas pokok berhampiran Lebuh Raya Florissant.
Pasukan tersebut menggunakan gergaji rantai untuk memotong dahan pokok dan menurunkan haiwan itu.
Lebuh Raya Florissant Highway masih ditutup selepas ditenggelami air yang dalam akibat Taufan Ida. – Agensi


Dua wanita beli barang murah online rugi RM8,000
Oleh MOHD SYALMIZI HAMID

2 September 2021, 8:17 pm
SEBERANG PERAI – Dua wanita kerugian hampir RM8,000 selepas dipercayai menjadi mangsa penipuan sindiket selepas membuat pembelian barangan secara online di aplikasi Instagram baru-baru ini.
Kedua-dua mangsa berusia 30-an yang merupakan pekerja swasta itu terpedaya selepas tertarik dengan tawaran harga yang jauh lebih murah berbanding harga pasaran.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, seorang mangsa berhasrat membeli barang kemas, manakala seorang lagi tertarik dengan barangan perkakasan dapur.
“Kedua-dua mangsa telah membuat pembayaran secara berperingkat ke dalam akaun bank (akaun mule) yang diberikan suspek.
“Biarpun mereka telah membelanjakan RM7,908 dan suspek secara berterusan masih meminta bayaran tambahan, namun mereka tidak diberikan nombor rujukan penghantaran sebelum menyedari ditipu,” katanya kepada pemberita hari ini.
Beliau berkata, mangsa tampil membuat laporan polis semalam berhubung kejadian itu dan kes disiasat mengikut Seksyen 420 Kanun Keseksaan.

Sementara itu, Noorzainy menasihati orang ramai agar membuat semakan akaun terlebih dahulu melalui pautan http://ccid.rmp.gov.my/semakmule/ sebelum membuat sebarang pembayaran kepada mana-mana individu. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


[VIDEO] Kena marah tok penghulu langgar kuarantin
Oleh KOSMO!

2 September 2021, 7:59 pm
PADANG BESAR – Video seorang penghulu yang memarahi seorang lelaki berusia 21 tahun positif Covid-19 yang ingkar arahan kuarantin di rumah di Kampung Melayu di sini menjadi tular di media sosial sejak semalam.
Seramai empat penghuni rumah di Kampung Melayu di sini itu diarah menjalani kuarantin di rumah bermula 23 Ogos lalu hingga 5 September ini selepas lelaki terbabit disahkan positif Covid-19.
Ketua Polis Daerah Padang Besar, Superintendan Saifudin Aslin Abbas mengesahkan jumlah keseluruhan RM8,000 kompaun telah dikeluarkan terhadap isi rumah tersebut.
Katanya, kompaun sebanyak RM5,000 dikenakan kepada lelaki itu setelah didapati memotong gelang pink kira-kira pukul 10 malam, 26 Ogos lalu.
“Kompaun sebanyak RM1,500 dikenakan kerana tidak mematuhi SOP apabila membawa masuk rakan ke premis kuarantin.
“Seorang lagi ahli keluarga wanita yang berusia 24 tahun juga dikompaun sebanyak RM1,500 kerana keluar daripada premis kuarantin,” jelasnya.

Tambahnya, kes disiasat di bawah Seksyen Peraturan 16 P.U. (a) 293/2021 Akta 342, Ordinan Darurat (Pencegahan Dan Pengawalan Penyakit Berjangkit) (Pindaan) 2021.


Sungai jadi cetek selepas fenomena aliran puing
Oleh MOHD. RAFIE AZIMI

2 September 2021, 7:33 pm
SIK – Beberapa sungai yang terlibat dalam fenomena aliran puing di Gunung Jerai pada 18 Ogos lalu didapati menjadi lebih cetek berbanding keadaan asal.
Menteri Besar Kedah, Muhammad Sanusi Md. Nor berkata, keadaan itu menyebabkan aliran sungai di Yan yang deras selepas hujan lebat pada pagi ini melimpah.
“Apabila hujan lebat dan air terkumpul di atas gunung (Gunung Jerai), maka air yang turun akan menjadi deras.
“Disebabkan aliran sungai menjadi cetek, aliran air yang deras itu kemudiannya melimpah ke darat,” katanya pada sidang akhbar di Majlis Pelancaran Pengaturan Pasaran Buah-Buahan Tempatan Bermusim di Padang Pulut di sini hari ini.
Sementara itu, Penolong Pengarah Bahagian Operasi Kebombaan dan Penyelamat, Jabatan Bomba dan Penyelamat Malaysia (JBPM) Kedah, Mohamadul Ehsan Mohd Zain berkata, kejadian arus deras atau kepala air itu tidak memberi kesan teruk seperti yang berlaku pada 18 Ogos lalu.  – K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Ahmad Faizal gesa FAM letuskan industri bola sepak
Oleh MUHAMAD ARDIE PUTRA SUHAIMI

2 September 2021, 7:44 pm
MENTERI Belia dan Sukan, Datuk Seri Ahmad Faizal Azumu mahu Persatuan Bola Sepak Malaysia (FAM) memperkasakan ekosistem sedia ada termasuk peringkat akar umbi yang boleh menyumbang kepada kelestarian industri bola sepak tanah air.
Menurutnya, FAM sebagai badan yang mengelola aktiviti bola sepak tempatan mempunyai pengaruh yang cukup luas dan pada masa sama perlu meningkatkan keupayaan organisasi tersebut demi kelangsungan sukan berkenaan sebagai satu industri.
Justeru, Ahmad Faizal melahirkan harapan badan induk bola sepak negara itu menjalinkan kerjasama dengan pemegang-pemegang taruh dalam usaha menjadikan sukan berkenaan dapat dimainkan oleh semua lapisan masyarakat.
“Saya juga menyarankan agar FAM melihat saingan liga di peringkat akar umbi yang boleh membantu menjana pendapatan dan juga membuka ruang pekerjaan buat bekas pemain,” katanya hari ini.
Ahmad Faizal berkata demikian selepas membuat lawatan kerja ke Wisma FAM di Kelana Jaya hari ini sambil disambut oleh Presiden FAM, Datuk Hamidin Mohd. Amin dan dua timbalan presiden, Datuk Wira Mohd. Yusoff Mahadi serta Datuk S. Sivasundaram.
Sepanjang pertemuan itu, Hamidin melakukan pembentangan dengan menyentuh visi dan misi FAM menerusi Peta Hala Tuju F:30, aspek kerjasama dua hala dalam Program Pembangunan Bola Sepak Negara, projek pembinaan pusat latihan kebangsaan (NTC) dan perancangan ibu pejabat baharu FAM di Putrajaya.

“Kami turut membincangkan mengenai projek NTC dan beberapa aspek pembangunan bola sepak tempatan,” kata Hamidin.
Turut hadir dalam taklimat itu ialah Setiausaha Agung FAM, Mohd. Saifuddin Abu Bakar dan Pengarah Teknikal FAM, Datuk Ong Kim Swee. – K! ONLINE


Skuad B20 uji ‘taring’ dengan NSFC, Projek FAM/MSN
Oleh MUHAMAD ARDIE PUTRA SUHAIMI

2 September 2021, 8:11 pm
KETUA jurulatih skuad bawah 20 tahun (B-20) negara, Brad Maloney sudah mengatur dua aksi persahabatan untuk menguji barisan pemainnya pada sesi latihan pusat Fasa 1 di Kompleks Sukan PKNS, Petaling Jaya bermula kelmarin.
Sebagai rekod, kem latihan pusat Fasa 1 diadakan sebagai persiapan awal skuad muda negara bagi mengharungi kelayakan Piala Asia B-23 2022 di Ulaanbaatar, Mongolia bulan depan.
Maloney mengharapkan 24 pemain terpilih menyertai kem kali ini, dapat menunjukkan komitmen tinggi bagi mencerahkan peluang diserapkan dalam skuad utama ke Mongolia nanti.
“Saya anggap kem latihan selama sembilan hari ini dapat memberi peluang kepada muka-muka baharu untuk menyesuaikan diri dengan corak taktikal pasukan.
“Kami telah mengaturkan dua perlawanan persahabatan bagi menguji barisan pemain bertemu Negeri Sembilan FC (NSFC) pada Sabtu dan Isnin pula menentang Projek FAM/MSN.
“Saya akan membuat penilaian menerusi dua perlawanan itu jika ada pemain dalam kumpulan ini boleh diserapkan untuk kem latihan pusat Fasa 2 nanti,” katanya.

Skuad muda Harimau Malaya akan bersaing dalam saingan Kumpulan J dengan Mongolia selaku tuan rumah serta dua wakil Asia Tenggara, Laos dan Thailand.
Difahamkan, beberapa lagi pemain utama daripada pasukan Liga Super akan dipanggil menyertai kem latihan pusat Fasa 2 bermula 19 September ini termasuk tonggak muda yang berpangkalan di luar negara seperti Luqman Hakim Shamsudin dan Wan Kuzri Wan Kamal. – K! ONLINE


Isteri ‘serang’ suami dan kekasih gelap di sekatan jalan raya
Oleh KOSMO!

2 September 2021, 7:30 pm
JAKARTA – Seorang isteri yang mendapat tahu mengenai kecurangan suaminya bertindak mengamuk di tepi jalan, di sebuah lokasi sekatan jalan raya di wilayah Jawa Timur, Indonesia, lapor portal berita Dream.co kelmarin.
Menerusi satu video yang dimuat naik di Instagram, wanita tersebut sedang memarahi suaminya dan kekasih gelapnya secara serentak, serta tidak menghiraukan anggota polis yang berada di situ.
“Dipintas isteri ketika melalui sekatan jalan raya sekatan aktiviti masyarakat (PPKM),” tulis keterangan pada video tersebut.
Wanita berbaju biru itu kelihatan amat marah, namun tindakannya itu tidak dibalas oleh suaminya atau teman wanitanya.
Beberapa anggota polis yang berada di situ turut membantu menenangkan wanita tersebut dan meleraikan kekecohan itu.
“Dia mempunyai isteri. Adakah kamu faham?

“Bagaimana lagi saya perlu bersabar dengan kamu?” katanya kepada suaminya dan teman wanitanya.
Video itu kemudiannya dimuat naik dan menerima pelbagai komen daripada netizen.
“Kisah kecurangan sudah dapat dihidu,” tulis seorang pengguna.
“Tinggalkan sahaja lelaki begitu,” komen seorang lagi. – Agensi


Skuad boccia sasar Kejohanan Dunia 2022
Oleh MUHAMMAD HELMEE RAMLI

2 September 2021, 7:55 pm
SKUAD boccia negara kini mahu mengorak pencapaian lebih jauh di kejohanan peringkat antarabangsa selepas meraih kejayaan pingat perak Sukan Paralimpik Tokyo 2020 menerusi Chew Wei Lun dalam acara individu campuran BC1.
Dalam aksi final di Pusat Gimnastik Ariake semalam, Wei Lun menghadiahkan pingat perak buat kontinjen Malaysia selepas tewas 2-4 kepada juara dunia dari Great Britain, Adam Smith.
Jurulatih boccia negara, Aiman Hafizi Abu Bakar menyasarkan Kejohanan Boccia Dunia yang akan berlangsung di Rio de Janeiro, Brazil tahun depan sebagai sasaran.
Beliau bertekad untuk membantu anak-anak buahnya melayakkan diri buat julung kalinya ke Kejohanan Dunia 2022 selepas tercapai matlamat untuk mempopularkan sukan boccia dalam kalangan rakyat Malaysia.
“Perancangan untuk sukan boccia selepas ini adalah kita mahu layak ke kejohanan dunia kerana Malaysia tidak pernah beraksi dalam mana-mana edisi sebelum ini.
“Ia adalah antara kejohanan terbesar seperti Paralimpik. Oleh itu, sasaran seterusnya adalah membawa skuad boccia negara ke kejohanan tersebut pada 2022,” kata jurulatih berusia 26 tahun itu.

Dalam masa sama, Aiman mengakui, beliau langsung tidak menjangkakan Wei Lun mampu melangkah ke final memandangkan sasaran awal mereka hanyalah mara ke suku akhir serta mempromosikan sukan tersebut.
“Secara peribadi, memang kita tak jangka dapat pingat kerana hanya letakkan sasaran ke suku akhir. Alhamdulillah kami berjaya mara ke final dan dapatkan pingat walaupun bukan emas,” ujarnya yang berasal dari Cheras.
Sementara itu, Wei Lun pula menegaskan, dia enggan terlalu memikirkan mengenai temasya Sukan Olimpik Paris 2024 kerana menganggap masa masih panjang selain mahu berehat buat seketika. – K! ONLINE


Banduan hilang deria bau, Penjara Penor kena PKPD
Oleh AMREE AHMAD

2 September 2021, 7:42 pm
PUTRAJAYA – Kemasukan seorang banduan pada 28 Julai lalu, mengakibatkan Penjara Penor di Pahang dikenakan Perintah Kawalan Pergerakan Diperketatkan (PKPD) iaitu antara enam lokaliti di negeri berkenaan dilaksanakan perintah itu mulai Sabtu ini.
Wabak itu menyebabkan Kluster Penor di penjara berkeluasan 80 hektar itu bukan sahaja menyebabkan 293 tahanan lain dijangkiti Covid-19, malah dua banduan lelaki maut masing-masing berusia 60 tahun dan 69 tahun meninggal dunia pada 28 Ogos lalu di penjara yang asalnya ialah Sekolah Henry Gurney Kuantan dan dibuka pada 1982 lepas.
Ketua Pengarah Majlis Keselamatan Negara, Jabatan Perdana Menteri, Datuk Rodzi Md. Saad berkata, turut sama dikenakan PKPD di negeri tersebut ialah tiga perkampungan Orang Asli di Daerah Temerloh iaitu Kampung Kuala Terbol, Kampung Pian dan Kampung Lubok Wong.
Ia berpunca Kluster Komuniti Terbol yang bermula daripada seorang wanita tempatan berusia 40 tahun bergejala disahkan positif pada 23 Ogos lalu sebelum menjangkiti 35 individu lain.
“Dua lagi lokaliti di negeri itu yang juga dilaksanakan PKPD untuk tempoh sama ialah Rumah Kongsi Pinggiran Goh, Daerah Kuantan dan kawasan Sempalit di Mukim Gali, Daerah Raub selain Taman Keramat dan Angkasa Apartment di Kota Kinabalu, Sabah,” katanya dalam kenyataan hari ini.-K! ONLINE
Jika anda mengalami kemurungan dan tekanan hubungi:

MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Saifuddin merendah diri biarpun berpengalaman luas
Oleh MUHAMAD ARDIE PUTRA SUHAIMI

2 September 2021, 7:26 pm
SETIAUSAHA Agung Persatuan Bola Sepak Malaysia (FAM), Mohd. Saifuddin Abu Bakar menganggap dirinya sebagai ‘budak baru belajar’ selepas melaporkan diri secara rasmi di Wisma FAM, Kelana Jaya semalam.
Sebagai rekod, Saifuddin telah dilantik menjadi setiausaha agung baharu badan induk bola sepak negara itu menggantikan posisi ditinggalkan Stuart Ramalingam yang kini menggalas jawatan sebagai Ketua Pegawai Eksekutif Malaysian Football League (MFL).
Kata Saifuddin, amanah yang diberikan oleh Presiden FAM, Datuk Hamidin Mohd. Amin serta barisan Ahli Jawatankuasa Eksekutif (Exco) merupakan tanggungjawab yang besar buatnya.
“Terima kasih kepada Datuk Hamidin dan barisan Exco FAM yang memilih saya untuk menjadi Setiausaha Agung FAM yang baharu. Ini adalah tanggungjawab besar yang perlu digalas.
“Saya anggap diri sebagai orang baharu di FAM meskipun ini adalah pelantikan kali ketiga sejak 1995 sebelum menjalani tugas terakhir pada 2008 selaku penolong setiausaha agung.
“Namun, saya tetap mengambil pendekatan sebagai budak baru belajar kerana ini merupakan kali pertama saya memegang jawatan yang tinggi dan ini adalah cabaran buat saya,” katanya.

Pada hari pertamanya, Saifuddin telah mengadakan mesyuarat secara virtual bersama Exco FAM bagi membincangkan perancangan FAM selepas ini.
Saifuddin, 60, memiliki pengalaman luas dalam arena bola sepak khususnya di rantau Asia apabila pernah berkhidmat di Konfederasi Bola Sepak Asia (AFC), Persatuan Bola Sepak Qatar dan Persatuan Bola Sepak Oman. – K! ONLINE


Pelajar UMK maut MPV bertembung lori
Oleh ABDUL RASHID ABDUL RAHMAN

2 September 2021, 6:46 pm
ROMPIN – Seorang pelajar Universiti Malaysia Kelantan (UMK) maut selepas kenderaan pelbagai guna (MPV) dipandunya bertembung dengan sebuah lori di Kilometer 118 Jalan Kuantan-Segamat di sini, hari ini.
Kejadian kira-kira pukul 8 pagi itu menyaksikan kenderaan jenis Toyota Avanza berkenaan terbakar sejurus selepas mangsa, Nur Amirah Syahirah Samsudin,21, tercampak keluar.
Ketua Jabatan Siasatan dan Penguatkuasaan Trafik Pahang, Superintendan Kamarulzaman Jusoh berkata, semasa kejadian mangsa dalam perjalanan dari arah Segamat menuju ke bandar Muadzam Shah.
“Apabila sampai di tempat kejadian pemandu MPV dipercayai hilang kawalan dan secara tiba-tiba memasuki laluan bertentangan dan bertembung dengan sebuah lori.
“Akibat kejadian mangsa yang memandu kenderaan jenis Toyota Avanza itu tercampak keluar daripada kenderaanya dan meninggal dunia di tempat kejadian,”katanya di sini, hari ini.
Menurut Kamarulzaman kes itu disiasat mengikut Seksyen 41 (1) Akta Pengangkutan Jalan 1987 dan siasatan masih giat dilakukan.

Katanya, berdasarkan siasatan awal semasa kejadian jalan basah akibat hujan dan lokasi jalan adalah berselekoh dengan sistem jalan tiga lorong dua hala.
“Hasil siasatan awal mendapati kemalangan ini berpunca daripada kecuaian pemandu MPV kerana gagal mengawal kenderaan sehingga berlakunya kemalangan,”ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tidur sampai tak sedar rumah dinaiki air
Oleh NABIL AIMAN NOR AZWAN

2 September 2021, 7:21 pm
PETALING JAYA – Gelagat seorang lelaki yang sedang tidur tanpa menyedari rumahnya dimasuki air tular di media sosial dan menarik perhatian ramai baru-baru ini.
Menerusi perkongsian satu video di laman TikTok oleh @aldi_alfatih57, seorang lelaki dilihat tidak sedarkan diri walaupun air telah membasahi lantai dalam kejadian banjir kilat sehinggalah si perakam mengejutkannya.
“Akibat tidur terlalu nyenyak sampai tidak tahu rumah sudah ditenggelami air. Air memang dah naik, mujur dia tak tenggelam,” tulisnya di video itu.
Perkongsian rakaman video itu menerima pelbagai reaksi daripada pengguna media sosial yang menyifatkannya sebagai melucukan.
“Ini kalau mak nampak, bukan dia kejutkan, entah-entah dia biar sahaja saya tenggelam dalam air,” jelas @ShukMelaka
“Kalau dia sebelah saya, sudah lama saya jerit dekat sebelah telinga,” ujar @MilaKaliah

Sehingga kini, video tersebut meraih lebih 6.7 juta tontonan dan 473,500 tanda suka di TikTok. – K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Enam lelaki ditahan main paintball guna senapang tiruan
Oleh ROHANA MOHD. NAWI

2 September 2021, 6:49 pm
KOTA BHARU – Polis merampas 11 laras senapang tiruan dan peluru plastik yang dipercayai digunakan oleh enam lelaki untuk mereka bermain paintball di sebuah kilang padi terbiar di Kampung Buloh Poh, Ketereh di sini kelmarin.
Kesemua suspek yang berusia 14 hingga 39 tahun itu ditahan ketika mereka sedang leka bermain dan menembak antara satu sama lain di kilang berkenaan kira-kira pukul 10.30 pagi.
Ketua Polis Daerah Kota Bharu, Asisten Komisioner Abdul Rahim Daud berkata, siasatan mendapati, kesemua lelaki itu dipercayai menjadikan senapang yang telah diubah suai untuk bermain permainan paintball dengan menggunakan peluru plastik.
Katanya, siasatan mendapati, 11 laras senapang itu telah diubah suai menyerupai senjata api jenis M16 dan AK47 yang dipercayai dibeli secara dalam talian pada harga RM200 hingga RM500 selaras.
“Berdasarkan keterangan suspek, mereka dipercayai menjadikan kilang berkenaan tempat permainan seakan paintball itu sejak dua bulan lalu.
“Siasatan turut mendapati, setiap seorang suspek menggunakan satu hingga dua laras senapang untuk digunakan sepanjang permainan,” katanya pada sidang akhbar di Ibu Pejabat Polis Daerah Kota Bharu, Pengkalan Chepa di sini hari ini.

Menurut Abdul Rahim, senapang itu dipercayai diperbuat dari China dan Hong Kong berdasarkan tulisan yang tertera pada badan senjata tersebut.
Katanya, berdasarkan siasatan lanjut, empat suspek yang berusia 32 hingga 39 tahun itu bekerja sendiri dan berniaga selain mereka menggunakan senjata tersebut hanya sebagai permainan tanpa melibatkan sebarang unsur perjudian.
“Hasil ujian saringan air kencing mendapati keenam-enam suspek negatif dadah dan mereka sudah dibebaskan dengan jaminan polis hari ini selepas direman selama dua hari.
“Polis sedang menjalankan siasatan lanjut terhadap mereka sama ada senapang itu digunakan untuk kegiatan jenayah atau sebaliknya,” katanya.
Tambah Abdul Rahim, kes disiasat mengikut Seksyen 36(1) Akta Senjata 1960 kerana memiliki senjata api tiruan tanpa lesen.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929


Tunggu ‘nyawa-nyawa ikan’ baru ke hospital
Oleh AHMAD SHAHERMAN SHAMSURI

2 September 2021, 6:41 pm
PETALING JAYA – Sikap sambil lewa dan sering menangguh untuk mendapatkan rawatan awal antara punca kenapa banyak kes BID (brought in dead) walaupun Pusat Kuarantin dan Rawatan Covid-19 (PKRC) lengang.
Mendedahkan perkara itu, seorang pakar bius dikenali sebagai Dr. Hana Hadzrami berkata, ramai pesakit diarah kuarantin hospital sebab berpenyakit tetapi enggan mengikuti arahan terbabit.
Kata Hana, bermacam alasan diberi, antaranya tidak selesa, tiada ‘privacy’ tiada orang nak teman suami, tiada orang nak jaga anak, pokok bunga serta pelbagai alasan tidak munasabah.
“Ada yang nak ‘self medicate’ dah sedia pelbagai ubat, monitor dan oksigen di rumah. Anti parasit, antiviral, antibiotik, anti radang semua ada, ‘ventilator’ je tak ada.
“Ada yang menafikan kata dia bukan menghidap Covid-19 tetapi selsema biasa, mana ada Covid-19, itu semua konspirasi, saya percaya kepada imunisasi badan sahaja,” tulisnya di laman Facebook hari ini.
Dengan adanya sikap itu, Hana berkata, mereka sanggup bersemput-semput di rumah, selagi belum nyawa ikan selagi itu tidak mahu ke hospital.

“Takut sangat kalau kena masuk ICU (Unit Rawatan Rapi) ‘ditidurkan’; sanggup bertahan sehingga meninggal dalam tidur di rumah.
“Ada juga warga asing yang tiada passport takut nak ke hospital risau ditangkap atau dikenakan bayaran wad, rela menahan sakit di rumah kongsi,” tambahnya.
Hana berkata, lebih lama kita menangguhkan rawatan, lebih teruk penyakit kita dan jika lebih lama tangguh tak mahu ditidurkan (apabila disaran oleh doktor ICU) lebih tipis peluang untuk ‘survive’.
“Rawatan di rumah tidak akan membantu jika sudah wujud tanda amaran, tidak kiralah anda dah sedut oksigen sebanyak mana pun di rumah atau dah telan ‘pil cacing’ dan ‘cengkih’ berbungkus-bungkus.
“Pesakit perlu ke hospital untuk dapatkan rawatan segera demi mengelakkan risiko kematian mengejut atau kematian akibat kegagalan organ,” katanya yang memaklumkan mengapa punca BID masih tinggi.-K! ONLINE
Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 0111-9598214
Befrienders Kuala Lumpur di talian 03-76272929